|  |
| --- |
| _gupDocuments |
|  |
| REPUBLIKA HRVATSKA |
| PRIMORSKO-GORANSKA ŽUPANIJA |
| GRAD KRALJEVICA |
| Upravni odjel za financije, lokalnu samoupravu i EU fondove |
|  |

KLASA: 024-02/25-01/8

URBROJ: 2170-8-05-25-2

Kraljevica, 16. rujna 2025.

#### Z A P I S N I K

3. sjednice Gradskog vijeća Grada Kraljevice održane 16. rujna 2025. godine u 16,00 sati u Gradskoj vijećnici Grada Kraljevice, Frankopanska 1a, Kraljevica.

Nazočni: S. Juričić, A. Bosco, S. Baus Rakić, S. Cvitković, D Jakovčić, V. Kinkela, S. Crnković, G. Marohnić, B. Sotošek, V. Špalj, K. Tijan i T. Žikić, gradonačelnik D. Čandrlić, pročelnica UO za financije, lokalnu samoupravu i EU fondove M. Dundović, pročelnik UO za komunalni resor D. Strčić, upraviteljica Vlastitog pogona R. Tomasini Vujnović, Voditelj odsjeka za komunalno-prometno-pomorsko redarstvo Njegomir Radović, viša savjetnica za društvene djelatnosti, opće i pravne poslove A. Prodan Mogorović, predstavnice tvrtke PLANOPOLIS – S. Turk i V. Rodin Kružić i novinar portala „Tunera info“.

Odsutan vijećnik E. Kurolt.

Predsjednik Vijeća B. Sotošek pozdravlja prisutne i utvrđuje nazočnost **12 vijećnika.** Predsjednik Vijeća temeljem prijedloga ovlaštenog predlagatelja Gradonačelnika predlaže da se točka 11. izostavi iz dnevnog reda te time točka 12. Aktualni sat postaje točka 11. što je prihvaćeno **jednoglasno**.

Stoga Predsjednik Vijeća predlaže slijedeći

Dnevni red:

1. Verifikacija zapisnika 2. sjednice Gradskog vijeća Grada Kraljevice
2. Prijedlog Odluke o donošenju VI. Izmjena i dopuna Prostornog plana uređenja Grada Kraljevice
3. Prijedlog Zaključka o prijedlogu imenovanja suca porotnika Županijskog suda u Rijeci
4. a) Prijedlog Odluke o imenovanju članova Odbora za normativnu djelatnost

b) Prijedlog Odluke o imenovanju članova Odbora za ravnopravnost spolova

1. Prijedlog Polugodišnjeg izvještaja o izvršenju Proračuna Grada Kraljevice za 2025. godinu
2. Prijedlog Odluke o II. izmjenama i dopunama Odluke o ustrojstvu i djelokrugu upravnih tijela Grada Kraljevice
3. Prijedlog Odluke o raspoređivanju sredstava za financiranje političkih stranaka i članova izabranih s liste grupe birača zastupljenih u Gradskom vijeću Grada Kraljevice za 2025. godinu
4. Prijedlog Odluke o isključenju nekretnine oznake k.č. 4077/2 k.o. Kraljevica iz statusa javnog dobra u općoj uporabi
5. Prijedlog Odluke o prihvatu najpovoljnije ponude za prodaju k.č. 2660/4 k.o. Kraljevica
6. Prijedlog Odluke o prihvatu najpovoljnije ponude za prodaju k.č. 410/3 k.o. Kraljevica
7. Aktualni sat

koji je prihvaćen **jednoglasno.**

**Ad.1.) Verifikacija zapisnika 2. sjednice Gradskog vijeća Grada Kraljevice**

**Zapisnik 2. sjednice Gradskog vijeća Grada Kraljevice usvojen je jednoglasno.**

Od 16,08 sati prisutan vijećnik E. Kurolt, **prisutno 13 vijećnika.**

**Ad.2.) Prijedlog Odluke o donošenju VI. Izmjena i dopuna Prostornog plana uređenja Grada**

**Kraljevice**

Uvodnu riječ po ovoj točci dali su gradonačelnik D. Čandrlić i pročelnik D. Strčić, a stručno obrazložili izrađivači iz tvrtke PLANOPOLIS – S. Turk i V. Rodin Kružić

**Gradsko vijeće Grada Kraljevice jednoglasno je donijelo Odluku o donošenju VI. Izmjena i dopuna Prostornog plana uređenja Grada Kraljevice.**

**Ad.3.) Prijedlog Zaključka o prijedlogu imenovanja suca porotnika Županijskog suda u Rijeci**

Prijedlog Zaključka obrazložila je A. Prodan Mogorović, viši savjetnik za društvene djelatnosti, opće i pravne poslove.

**Gradsko vijeće Grada Kraljevice sa 12 glasova ZA i 1 glasom SUZDRŽANIM donijelo je Zaključak o prijedlogu imenovanja suca porotnika Županijskog suda u Rijeci.**

**Ad.4.a) Prijedlog Odluke o imenovanju članova Odbora za normativnu djelatnost**

Prijedlog Odluke obrazložila je A. Prodan Mogorović, viši savjetnik za društvene djelatnosti, opće i pravne poslove.

**Gradsko vijeće Grada Kraljevice jednoglasno je donijelo Odluku o imenovanju članova Odbora za normativnu djelatnost.**

**Ad.4.b.) Prijedlog Odluke o imenovanju članova Odbora za ravnopravnost spolova**

Prijedlog Odluke obrazložila je A. Prodan Mogorović, viši savjetnik za društvene djelatnosti, opće i pravne poslove.

**Gradsko vijeće Grada Kraljevice jednoglasno je donijelo Odluku o imenovanju članova Odbora za ravnopravnost spolova.**

**Ad.5.) Prijedlog Polugodišnjeg izvještaja o izvršenju Proračuna Grada Kraljevice za 2025. godinu**

Prijedlog je obrazložila pročelnica M. Dundović i dodatno gradonačelnik D. Čandrlić.

U raspravi su sudjelovali vijećnici V. Kinkela, S. Juričić, V. Špalj i gradonačelnik D. Čandrlić.

**Gradsko vijeće Grada Kraljevice sa 9 glasova ZA i 4 glasa SUZDRŽANA usvojilo je Polugodišnji izvještaj o izvršenju Proračuna Grada Kraljevice za 2025. godinu**

**Ad.6.) Prijedlog Odluke o II. izmjenama i dopunama Odluke o ustrojstvu i djelokrugu upravnih**

**tijela Grada Kraljevice**

Prijedlog Odluke obrazložila je A. Prodan Mogorović, viši savjetnik za društvene djelatnosti, opće i pravne poslove.

U raspravi je sudjelovala vijećnica V. Kinkela i viši savjetnik A. Prodan Mogorović

**Gradsko vijeće Grada Kraljevice sa 9 glasova ZA i 4 glasa SUZDRŽANA donijelo je Odluku o II. izmjenama i dopunama Odluke o ustrojstvu i djelokrugu upravnih tijela Grada Kraljevice.**

**Ad.7.) Prijedlog Odluke o raspoređivanju sredstava za financiranje političkih stranaka i članova**

**izabranih s liste grupe birača zastupljenih u Gradskom vijeću Grada Kraljevice za 2025.**

**godinu**

Prijedlog Odluke obrazložila je A. Prodan Mogorović, viši savjetnik za društvene djelatnosti, opće i pravne poslove.

U raspravi je sudjelovala vijećnica V. Kinkela i viši savjetnik A. Prodan Mogorović

**Gradsko vijeće Grada Kraljevice sa 9 glasova ZA, 1 glasom PROTIV i 3 glasa SUZDRŽANA donijelo je Odluku o raspoređivanju sredstava za financiranje političkih stranaka i članova izabranih s liste grupe birača zastupljenih u Gradskom vijeću Grada Kraljevice za 2025. godine.**

**Ad.8) Prijedlog Odluke o isključenju nekretnine oznake k.č. 4077/2 k.o. Kraljevica iz statusa**

**javnog dobra u općoj uporabi**

Prijedlog Odluke obrazložio je gradonačelnik D. Čandrlić.

**Gradsko vijeće Grada Kraljevice jednoglasno je donijelo Odluku o isključenju nekretnine oznake k.č. 4077/2 k.o. Kraljevica iz statusa javnog dobra u općoj uporabi.**

**Ad.9.) Prijedlog Odluke o prihvatu najpovoljnije ponude za prodaju k.č. 2660/4 k.o. Kraljevica**

Prijedlog Odluke obrazložio je gradonačelnik D. Čandrlić.

**Gradsko vijeće Grada Kraljevice jednoglasno je donijelo Odluku o prihvatu najpovoljnije ponude za prodaju k.č. 2660/4 k.o. Kraljevica.**

**Ad.10.) Prijedlog Odluke o prihvatu najpovoljnije ponude za prodaju k.č. 410/3 k.o. Kraljevica**

Prijedlog Odluke obrazložio je gradonačelnik D. Čandrlić.

**Gradsko vijeće Grada Kraljevice jednoglasno je donijelo Odluku o prihvatu najpovoljnije ponude za prodaju k.č. 410/3 k.o. Kraljevica.**

**Ad.11.) Aktualni sat**

**Vijećnica V. Špalj** osvrnula se na podatke o podizanju kvalitete života gdje je Kraljevica prva među deset najboljih gradova u 2024. godini i čestitala na radu gradskoj vlasti i gradonačelniku. Zanima je kakvo je stanje u 2025. godini ako se referira na aktualni proračun?

**Gradonačelnik D. Čandrlić** odgovorio je da smo prije dvije godine bili među prvih pet po odvajanju postotka iz Proračuna za podizanje kvalitete života, tri godine među prvih pet za odvajanje u kulturi i kada sve zbrojimo najbolji smo po ulaganju u kvalitetu života u Hrvatskoj, prema podacima iz Fine. U 2025. godini koja je skoro na izmaku, kroz prvih šest mjeseci pročelnica je objasnila realizaciju proračuna te smo u skladu s planiranim. Ukratko su obrazložene stavke koje su planirane, kao i realizacija istih.

**Vijećnica V. Špalj** pitala je gdje smo operativno s mobilnim reciklažnim dvorištem?

**Gradonačelnik D. Čandrlić** je odgovorio da se u proteklih 4 - 5 godina mnogo uložilo u „zeleno“ i u to da Kraljevica postane čišći i uredniji grad. Zagradili smo lokacije na kojima se odlagalo smeće i na kojima su se stvarala smetlišta te smo postavili kamere i tih lokacija više nema, a one koje se pojave rješava komunalno redarstvo. Jedan od međukoraka za reciklažno dvorište je mobilno koje će privremeno riješiti problem dok se ne riješe imovinsko pravni odnosi i ne izgradi reciklažno dvorište. Nije da trenutno nemamo rješenja, imamo mobilno reciklažno dvorište i reciklažno dvorište u Kostreni koje građani mogu koristiti.

**Upraviteljica R. Tomasini Vujnović** rekla je da je mobilno reciklažno dvorište dano KD Čistoća na korištenje i upravljanje. Izrađen je elaborat za zaštitu od požara uz suglasnost MUP-a, zadovoljene su sve procedure i trenutno je u završnoj fazi zapošljavanje djelatnika od strane Čistoće, što bi do kraja mjeseca trebalo biti realizirano. Mobilno reciklažno dvorište i trebalo započeti s radom 1. listopada te će biti dostupno u svim našim mjestima.

**Vijećnica K. Tijan** pitala je što je predviđeno radovima na dječjem igralištu u Bakarcu i kada će biti gotovi?

**Pročelnica M. Dundović** odgovorila je da su za taj projekt dobivena sredstva putem javnog poziva Ministarstva demografije, koje će sufinancirati radove u vrijednost od 24.000 eura.

**Upraviteljica R. Tomasini Vujnović** rekla je da će na igralištu biti kombinirana sprava koja uključuje dva tornja povezana mostom i toboganom, ljuljačka koja sadrži sigurnosnu sjedalicu za manju djecu, jedna klasična sjedalica i jedno gnijezdo te gumirana podloga. Nada se da će sve biti gotovo do kraja tjedna.

**Pročelnica M. Dundović** rekla je da je parkić pun potencijala te da se može još dodatno opremiti u budućnosti prijavom na razne natječaje, ovo je tek I. faza uređenja.

**Vijećnica V. Kinkela** rekla je kako su mještani Šmrike nezadovoljni brzinom realizacije izgradnje kanalizacijske mreže i pitala u kojoj je fazi trenutno izgradnja kanalizacijske mreže u naselju Šmrika u sklopu projekta „Poboljšanje vodno-komunalne infrastrukture na području Aglomeracije Rijeka“? Koji su planirani rokovi za završetak radova, kada se očekuje puštanje sustava u funkciju i postoje li poteškoće ili odgode u realizaciji projekta na području Šmrike?

**Gradonačelnik D. Čandrlić** odgovorio je da je projekt vrijedan četrdeset milijuna eura, a nezadovoljstvo se moglo usmjeriti prema upravi VIK-a koja je prije nekoliko dana smijenjena radi neučinkovitosti u radu i direktoru koji kasni sa Aglomeracijom Rijeka i koji nije provodio aglomeraciju ni u ostalim općinama i gradovima. Pitanje je djelomično usmjereno na pravu adresu i kao gradonačelnik osjećam odgovornim, iako se radi o projektu koji nije isključivo u našoj nadležnosti. Mi radimo sve kako vi taj projekt završili i završit ćemo ga.

**Pročelnik D. Strčić** odgovorio je da postupci koji se provode u smislu poboljšanja vodno komunalne infrastrukture na području Aglomeracije Rijeka, nemaju veze s nama, to su odvojeni postupci. Ono o čemu možemo razgovarati u Aglomeraciji Kraljevica u ovoj fazi je priprema studijske i projektne dokumentacije. Preduvjet da bi krenuli u izradu projektne dokumentacije je Studija izvodljivosti koja je prošla određene kontrole i ona je preduvjet za projektiranje. 2022. godine smo dali suglasnost na Studiju kako bi mogli krenuti u izradu dokumentacije. Studija je trebala dobiti suglasnost tijela unutar Hrvatskih voda koje je bilo zaduženo za provedbu i tijela JASPERS. Taj operativni program kao takav je prestao važiti i Studija nikada nije dobila zeleno svjetlo od JASPERSA jer je on kao takav ukinut. Sada kreće novo operativno razdoblje sa novim pravilima, ali još nije definirano na nivou države koje tijelo će isto odobravati. Budući da je JASPERS u međuvremenu ukinut, činjenica da studija izvodljivosti nije prošla JASPERS verifikaciju, ali je zadovoljila druge propisane filtere, dovoljan je temelj za pokretanje izrade projektne dokumentacije. U tom dijelu sudjelovale su Hrvatske vode, KD VIK kao isporučitelj javne usluge i mi. U dogovoru s njima izrađen je projektni zadatak na koji smo imali otvorena tehnička pitanja. U ovom trenutku izrađena je dokumentacija za natječaj, napravljen projektni zadatak i postoje otvorena tehnička pitanja s naše strane. Pod pretpostavkom da sve usuglasimo do kraja godine, raspisivanje natječaja moguće je u siječnju 2026. godine, provedba i završavanje natječaja te ugovaranje negdje u lipnju. Predviđa se da je za takav zahtjevan obuhvat projektiranja potrebno trideset mjeseci. 2030. godine postoji mogućnost da se zaključi ugovor za izvođenje, 3-4 godine potrebno je za izvođenje i po završetku svih investicija te po dobivanju uporabne dozvole moguće je priključiti građanstvo na sanitarni kolektor. Nekakav realni rok je 12. mjesec 2035. godine.

**Vijećnica V. Kinkela** predlaže da Grad pokrene postupak kandidature za uključivanje u Program „Gradovi i općine – prijatelji djece“ po uzoru na 68 gradova i općina koji su stekli taj status.

**Gradonačelnik D. Čandrlić** odgovorio je da cijeni inicijativu i da je već pokrenut postupak i održano nekoliko sastanaka s predstavnicma Saveza društva Naša djeca gdje su dobiveni svi potrebni materijali za uključivanje u postupak kandidature.

**Pročelnica M. Dundović** pojasnila ja da je ključni korak da bi grad postao prijatelj djece izrada akcijskog plana koji mora zadovoljavati 10 područja. Već je održan niz sastanaka i ugrađeni su neki aspekti akcijskog plana kroz Proračun. Inicijativu je u formalnom dijelu pokrenula Adela Karlovčan, bivša ravnateljica DV „Orepčići“ koja je u međuvremenu otišla na drugo radno mjesto. Akcijski plan je u izradi, što iziskuje određeno vrijeme.

**Vijećnik S. Juričić** se je osvrnuo na pojačan promet kroz Križišće u ljetnim mjesecima te je pitao kada se očekuje rekonstrukcija kružnog toka kod Šmrike?

**Gradonačelnik D. Čandrlić** rekao je da kružni tok koji vodi prema otoku Krku nije problem samo na razini Kraljevice, već šire te da će imati posljedice i na prometnu sliku grada. Dvije godine razgovaramo sa Hrvatskim cestama u Zagrebu i Rijeci u sklopu rekonstrukcije tog projekta i uspjeli smo dobiti neke benefite za naš grad.. Uspjeli smo dogovoriti da će se u sklopu projekta rekonstruirati cijelo križanje u Bobušima i ulaz u Šmriku. Trenutno se radi na projektiranju i izdavanju određenih dozvola.

**Vijećnik S. Juričić** je pitao koliko će trajati izmjera k.o. Veli Dol i je li za građane besplatna?

**Pročelnik D. Strčić** odgovorio je da je između Državne geodetske uprave i Grada potpisan Sporazum o provođenju katastarske izmjere. Osigurana su proračunska sredstva od strane Državne geodetske uprave i temeljem postupka javne nabave posao je dobio Geodetski zavod Rijeka. Prošli tjedan održano je službeno otvaranje radova, održan je javni skup u Križišću gdje su mještani dobili odgovore na brojna pitanja i početkom listopada kreću terenski radovi koji bi trebali biti gotovi do polovice studenog. Nakon toga slijedi faza obrade i izlaganja podataka, a krajnji cilj je nova katastarska izmjera, 2027. godine.

**Vijećnica S. Baus Rakić** osvrnula se na potpisan ugovor s Ministarstvom kulture o obnovi krova dvorca Zrinski u vrijednosti od 180.000 eura te pita kakvo je stanje po tom projektu i kakav je dinamički plan izvođenja radova?

**Gradonačelnik D. Čandrlić** odgovorio je da je po projektu obnove krova raspisan natječaj na koji se javila jedna firma i ponudila 260.000 eura. Realna cijena radova je između 230.000 do 260.000 eura te je slijedom toga natječaj poništen. Zatim je otvoren pregovarački postupak te pregovori s zainteresiranim izvođačima. Ukoliko dođe do dogovora, potpisat ćemo ugovor i od potpisivanja ugovora imamo četiri mjeseca za izvođenje radova. Očekujmo realizaciju projekta u narednih šest mjeseci.

**Vijećnica S. Baus Rakić** pitala je u kojoj je fazi priprema projekta Hrvatske vinske kuće i na koji će se način zatvoriti financijska konstrukcija s obzirom da se radi o sredstvima koja su iznad naših proračunskih mogućnosti ?

**Gradonačelnik D. Čandrlić** odgovorio je da se na projektu radi već nekoliko godina. S bivšim županom potpisan je sporazum u kojem PGŽ financira projektnu dokumentaciju postava 17 dvorana i podrumskog prostora, a mi projektnu dokumentaciju izrade arhitektonsko-građevinskog dijela. Izrada dokumentacija je pri kraju te smo sada u fazi izvedbenog projekta. Ukoliko vinari s područja sve četiri regije u Hrvatskoj prihvate projekt kao projekt nacionalnog karaktera, velika je šansa da i Vlada podrži projekt. U tom bi slučaju Vlada financirala 80%, Grad 10% i PGŽ 10%, a u tom dijelu dobili smo suglasnost svih vinara što je vrlo važno. U smislu financiranja imamo zatvorenu financijsku konstrukciju. U slučaju da tako ne bude, s PGŽ smo definirali drugi način financiranja putem ekonomske studije izvodljivosti, zaduživanjem preko HBOR-a. Temeljem svih informacija s kojima raspolažemo i suglasnosti vinara, vrlo smo blizu zatvaranja financijske konstrukcije.

**Vijećnica S. Crnković** pitala je ako je Centar za rehabilitaciju Rijeka konzultirao i informirao Grad službenim informacijama o planovima promjene, prenamjene, preseljenja i ukidanja doma? Ukoliko nije, hoće li Grad zatražiti službeno očitovanje o daljnjim planovima Centra?

**Gradonačelnik D. Čandrlić** je kao odgovor na pitanje pročitao mail predstavnice Ministarstva u kojem je odgovoreno da se ustanova ne zatvara nego ide u obnovu u skladu s Pravilnikom o mjerilima za pružanje socijalnih usluga, a sve kako bi se korisnicima nastavilo pružanje socijalnih usluga u primjerenim i sigurnijim uvjetima. Do završetka sanacije korisnici će biti smješteni uz organizirano stanovanje i sveobuhvatnu podršku na području Praputnjaka. Povratak u Dom Oštro predviđen je nakon ispunjenja svih propisanih uvjeta i uklanjanja nedostataka koje je naložila Inspekcija Ministarstva rada nakon provedenog nadzora. Gradonačelnik je odgovorio kako je u više navrata komunicirao s ravnateljicom, ministrom i državnom tajnicom s kojom je dogovorio sastanak u narednom periodu. Napomenuo je kako ista pitanja nisu u nadležnosti grada te da grad nema nikakvu odgovornost. Poslali smo upit i dobili odgovor.

**Vijećnica S. Cvitković** rekla je da je Dom Oštro socijalna ustanova koja 85 godina radi na području grada i koju je prije 85 godina Udruga građana „Jadranska straža“ poklonila na korištenje djeci invalidima. Iz ustanove su mnogi kraljevčani otišli u mirovinu. Zanima je hoće li ustanova i dalje biti namijenjena djeci? Radi se o djeci, najranjivijoj skupini društva te smatra kako Gradu mora biti u interesu budućnost Doma.

**Gradonačelnik D. Čandrlić** je još jednom ponovio informacije koje ima o Domu Oštro.

**Vijećnica A. Bosco** osvrnula se na komunalno-prometno-pomorski red na području grada i pitala gradonačelnika, je li zadovoljan sa sigurnošću u gradu i što se dalje planira u smislu daljnjih povećanja razina sigurnosti?

**Gradonačelnik D. Čandrlić** odgovorio je da je od njegovog dolaska do danas dosta učinjeno na području sigurnosti i da će se dalje raditi na povećanju sigurnosti. Naveo je što je do sada učinjeno i što se planira u budućnosti.

**Vijećnica A. Bosco** osvrnula se na kapitalne projekte u Proračunu, programe i aktivnosti vezane za kvalitetu života građana, a kako se radi o novim mjerama i posljednjem kvartalu godine, pita kakva je provedba mjera i planiraju li se u Proračunu za 2026. godinu novi programi i aktivnosti kojima će se život građana učiniti boljim?

**Gradonačelnik D. Čandrlić** je odgovorio da je u razmatranjima za novu proračunsku godinu čitav niz aktivnosti za unapređenje kvalitete života i provođenje mjera. Uvedeni su bonovi za umirovljenike za Božić i Uskrs, četiri puta je podizana plaća zaposlenicima vrtića, a planira se i novo povećanje. Želja nam je povećati stipendije za učenike i studente jer želimo nagrađivati talentirane učenike. Provodimo i hvalevrijedan program prijevoza onkoloških pacijenata, koji je vrlo važan onkološkim pacijentima i uvelike im olakšava odlazak na liječenje.

**Vijećnica G. Marohnić** osvrnula se na „Leto va Kraljevici“ i pitala kako se je iz svojevrsne kronične kulturne apatije i rezignacije u nekoliko godina uspjelo doći do ovakve razine te kakav je plan Leta va Kraljevici za sljedeću godinu?

**Gradonačelnik D. Čandrlić** je odgovorio da je prvo trebalo obnoviti i pripremiti pozornice, obnoviti dvorac Frankopan i trg koji je dobio nagradu za najbolji rad u kamenu. Svi umjetnici koji dolaze u Kraljevici oduševljeni su prostorom. Kultura rada stoji iza svih ovih uspjeha. Ovo predstavlja važan oblik promocije grada, a Kraljevica će time postati još privlačnija i prepoznatljivija. Već održavamo radne sastanke vezane uz program ljetnih događanja za iduću godinu. Smatram da su prostori kaštela, osobito Mali kaštel, idealni za izvođenje ozbiljne glazbe te da Kraljevica treba izgraditi prepoznatljiv kulturni ‘šmek’ po kojem će biti poznata. Istodobno, riva je prostor namijenjen feštama i programima za širu publiku, što također želimo zadržati. Nasljeđe koje su nam ostavile hrvatske velikaške obitelji trebamo promovirati na najbolji i najkvalitetniji način.

**Vijećnica G. Marohnić** pitala je što se smatra prioritetima u sljedećem vremenskom razdoblju u smislu suradnje Grada i Osnovne škole?

**Gradonačelnik D. Čandrlić** rekao je da je dobra suradnja s Osnovnom školom i Županijom u praćenju svih programa. Uz dva već postojeća produžena boravaka u OŠ Kraljevica, otvoren je i treći u PŠ Šmrika. Danas u školski sustav izdvajamo tri puta više nego nekada.

**Vijećnik D. Jakovčić** osvrnuo se na Statut u kojem u čl. 30, st. 7. i čl. 44. st. 11. još uvijek stoje kune, a ne euri pa bi bilo dobro isto ažurirati.

**Viša savjetnica za društvene djelatnosti A.P. Mogorović** odgovorila je kako prema dobivenoj uputi Ministarstva nije potrebno mijenjati akt radi navedenog, ali će se Statut svakako mijenjati radi izmjena Zakona o službenicima pa će se isto ažurirati.

**Predsjednik Vijeća B. Sotošek**  pitao je kada se očekuje nastavak radova na pomorskom dobru na lokaciji Carovo te što sve radovi obuhvaćaju?

**Gradonačelnik D. Čandrlić** odgovorio je da je sa 160.000 eura dobivenih od ministarstva sanirana vela plažu na Carovu, prije toga riva na Macelu i stepenice koje vode do rive te je postavljena nova ograda. Dobiveno je 160.000 eura za stazu od vele plaže do hotela Carovo gdje je već obavljeno 70% radova i uskoro se planira završetak radova. Sanacija pokosa iznad vele plaže sufinancirana je također od strane Ministarstva. U planu je urediti park Milke Milinković, za koji imamo projekt i čija je vrijednost 200.000 eura.

**Pročelnik D. Strčić** rekao je da nas u projektu parka Milke Milinković djelomično sprječava što je u vlasništvu RH, a u skladu s novom zakonskom regulativom Zakona o komunalnom gospodarstvu poveli smo niz akcija kako bismo zemljište u vlasništvu RH prenijeli u vlasništvo Grada, što nam daje razne mogućnosti sufinanciranja, gradnje i kandidiranja na projekte.

**Predsjednik Vijeća B. Sotošek** pitao je u kojoj je fazi projekt nove plaže Oštro?

**Gradonačelnik D. Čandrlić** odgovorio je da je kompletna dokumentacija bila na provjeri te da je to zajednički projekt Grada Bakra i Kraljevice. Projekt je prijavljen na natječaj te uskoro očekujemo donošenje odluke, što ovisi o ministarstvu. Do 2027. godine mogli bi imati kompletnu novu plažu Oštro. Gradonačelnik je također napomenuo kako želi urediti rivu od ulaza u škver do bolnice u I. fazi i do Fortice u II. fazi, sanirati je i popločiti kamenom kako bi Kraljevica imala dostojan izlaz na more. Većina tog područja nalazi se u nadležnosti Lučke uprave, dok je dio u nadležnosti Grada. Uskoro bi mogli početi s projektiranjem projekta. U tom dijelu sanacije, predvidjet ćemo i prostor za smještaj jedriličarskog kluba koji je sada bez prostora.

Sjednica je završena u 19:24 sati.

Zapisnik sastavila D. Polić.

Predsjednik

Božidar Sotošek v.r.