

**R E P U B L I K A H R V A T S K A**

**PRIMORSKO-GORANSKA ŽUPANIJA**

**GRAD KRALJEVICA**

GRADONAČELNIK

KLASA: 406-03/24-01/49

URBROJ: 2170-8-01-25-23

Kraljevica, 19. studeni 2025.

**GRADSKOM VIJEĆU GRADA KRALJEVICE**

Temeljem članka 44. Statuta Grada Kraljevice („Službene novine Grada Kraljevice“ broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst i 2/21) Gradskom vijeću Grada Kraljevice dostavljam na usvajanje

**prijedlog Odluke o ukidanju statusa javnog dobra u općoj uporabi za dijelove nekretnine oznake k.č. 1021 k.o. Kraljevica**

**PRAVNA OSNOVA ZA DONOŠENJE AKTA**

Pravna osnova za donošenje ove odluke sadržana je u članku 103. Zakona o cestama („Narodne novine“, broj 84/11, 22/13, 54/13, 148/13, 92/14, 110/19, 144/21, 114/22, 114/22, 4/23 i 133/23, dalje u tekstu. Zakon).

Kada trajno prestane potreba korištenja nerazvrstane ceste ili njezina dijela, može joj se ukinuti status javnog dobra u općoj uporabi. Nekretnina kojoj prestaje taj status ostaje u vlasništvu jedinice lokalne samouprave. Odluku o ukidanju statusa javnog dobra u općoj uporabi nerazvrstane ceste ili njezina dijela donosi predstavničko tijelo jedinice lokalne samouprave. Odluka se dostavlja nadležnom sudu radi provedbe brisanja statusa javnog dobra u općoj uporabi nerazvrstane ceste u zemljišnoj knjizi.

**OSNOVNA PITANJA I PRIKAZ STANJA KOJE SE UREĐUJE AKTOM**

U važećem Prostornom planu uređenja Grada Kraljevice definirana je poslovna zona K1– Banj – Žlibina (K1-b), čija je namjena poslovna te predviđena za izgradnju trgovačkog centra. U sklopu osnovne namjene mogu se planirati i sadržaji pomoćne namjene, poput uslužnih i/ili ugostiteljskih sadržaja (caffe bar, restoran), bez usluge smještaja. Na građevnoj čestici moguće je graditi i pomoćne građevine, kao što su nadstrešnice i/ili zatvoreni prostori za prikup ambalaže.

Predmetna zona smještena je uz Jadransku magistralu (DC8), na istočnom ulazu u naselje Kraljevica. Hrvatske ceste d.o.o. predložile su planiranje kružnog raskrižja na lokaciji uz poslovnu zonu K1-b, a nakon provedenih razgovora sklopljen je načelni Sporazum o suradnji i reguliranju međusobnih obveza na realizaciji projekta izgradnje kružnog raskrižja uz državnu cestu DC8, lokacija Kraljevica, kojim su se Hrvatske ceste d.o.o. obvezale u cijelosti financirati predmetne radove.

U okviru izrade VI. Izmjena i dopuna Prostornog plana uređenja Grada Kraljevice predloženo je proširenje poslovne zone K1-b na područje sjeverno od planiranog kružnog toka, čime bi se prostorna cjelina zone zaokružila i povećala za 0,8 ha. U obuhvatu tog proširenja nalazi se i dio katastarske čestice k.č. 1021 k.o. Kraljevica, koja je u vlasništvu Grada Kraljevice, a u zemljišnim knjigama je evidentirana kao put – javno dobro u općoj uporabi.

Navedena čestica, u sadašnjem stanju, presijeca područje poslovne zone i više ne služi svojoj izvornoj svrsi te je stoga potrebno pristupiti uređenju statusa zemljišta. Kako je izradom parcelacijskog elaborata predviđena podjela predmetne čestice na tri dijela, utvrđeno je sljedeće:

* na dijelovima koji čine buduće novoformirane k.č. 1021/1 i k.č. 1021/2 k.o. Kraljevica, a koji ulaze u obuhvat proširene poslovne zone K1-b, više ne postoji potreba za statusom javnog dobra u općoj uporabi te se predlaže njegovo ukidanje,
* na dijelu koji čini buduća novoformirana k.č. 1021/3 k.o. Kraljevica, zadržava se status javnog dobra u općoj uporabi radi osiguranja pristupa okolnim parcelama s nerazvrstane ceste – ulice Vršina, k.č. 4134 k.o. Kraljevica.

Slijedom iznijetog, utvrđeno je da su ispunjeni uvjeti iz članka 103. Zakona za djelomično ukidanje statusa javnog dobra u općoj uporabi na dijelovima nekretnine k.č. 1021 k.o. Kraljevica. Time se omogućava realizacija planiranog proširenja poslovne zone K1-b te potrebnog uređenja javne prometne infrastrukture, dok se istovremeno osigurava očuvanje pristupa nekretninama za koje je to nužno.

Stoga se predlaže Gradskom vijeću Grada Kraljevice donošenje Odluke o isključenju iz opće uporabe dijelova katastarske čestice k.č. 1021 k.o. Kraljevica, sukladno stanju utvrđenom parcelacijskim elaboratom.

**TEKST PRIJEDLOGA AKTA**

Tekst prijedloga Odluke te Skica izmjere izrađena od strane A.K.B. d.o.o. , Rijeka, Đure Šporera 8, Rijeka dostavljeni su u prilogu.

**FINANCIJSKA SREDSTVA POTREBNA ZA PROVEDBU AKTA**

Za realizaciju ove odluke nisu potrebna financijska sredstva.

|  |
| --- |
| **G** |

GRADONAČELNIK

Dalibor Čandrlić, v.r.

Na temelju članka 103. Zakona o cestama („Narodne novine“ broj 84/11, 22/13, 54/13, 148/13, 92/14, 110/19, 144/21, 114/22, 114/22, 04/23, 133/23), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 30. stavka 1. alineje 24. Statuta Grada Kraljevice („Službene novine Grada Kraljevice“ broj 4/14, 5/14 - ispravak Statuta, 5/15, 4/16, 1/18, 3/18 - pročišćeni tekst, 1/20 i 4/20 - pročišćeni tekst, 2/21), Gradsko vijeće Grada Kraljevice na sjednici održanoj dana 2025. godine donosi sljedeću

**ODLUKU**

**o ukidanju statusa javnog dobra u općoj uporabi za dijelove nekretnine oznake k.č. 1021 k.o. Kraljevica**

Članak 1.

Ukida se status javnog dobra u općoj uporabi za dijelove površine 26 m2 i 467 m2 katastarske čestice broj 1021, upisane u z.k.ul. 1740 k.o. Kraljevica, označene kao put – Ružić selo, ukupne površine 819 m2 obzirom je trajno prestala potreba korištenja tih površina u svrhu javnog dobra.

Predmetni dijelovi u naravi ne predstavljaju javno dobro niti čine sastavni dio javne ili nerazvrstane ceste.

Članak 2.

Zemljišnoknjižni sud provest će ovu Odluku u zemljišnim knjigama tako da će se predmetni dijelovi površine 26 m² i 467 m², koji će parcelacijom postati nove katastarske čestice s novim katastarskim brojevima (k.č. 1021/1 i k.č. 1021/2, obje k.o. Kraljevica), upisati kao vlasništvo Grada Kraljevice, uz prethodno brisanje njihova statusa javnog dobra u općoj uporabi.

Članak 3.

Ova Odluka stupa na snagu osmog dana od dana objave u „Službenim novinama Grada Kraljevice“.

KLASA:

URBROJ:

U Kraljevici,

GRADSKO VIJEĆE GRADA KRALJEVICE

Predsjednik

Božidar Sotošek