
****

|  |
| --- |
| **REPUBLIKA HRVATSKA** |
| **PRIMORSKO-GORANSKA ŽUPANIJA** |
| **GRAD KRALJEVICA** |
| GRADONAČELNIK |

*IZVJEŠĆE O RADU*

*GRADONAČELNIKA GRADA KRALJEVICE*

*za razdoblje*

*01.01.2025.-30.06.2025.*

Gradonačelnik

Dalibor Čandrlić, mag.ing.

KLASA: 024-03/25-01/4

URBROJ: 2170-8-02/02-25-1

Kraljevica, 19. rujna 2025.

1. **UVOD**

Na temelju članka 35. b. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 46. Statuta Grada Kraljevice („Službene novine Grada Kraljevice“ broj 4/14, 5/14, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst i 2/21), Gradonačelnik Grada Kraljevice u obvezi je Gradskom vijeću podnositi polugodišnja izvješća o svom radu.

Predmetno Izvješće odnosi na razdoblje od **1. siječnja 2025. do 30. lipnja 2025.** **godine.**

U ovom razdoblju Gradonačelnik je sukladno odredbama Zakona o lokalnoj i područnoj (regionalnoj) samoupravi i Statuta Grada Kraljevice obavljao poslove u okviru svojih nadležnosti, od donošenja odluka, utvrđivanja prijedloga odluka o kojima je raspravljalo i odlučivalo Gradsko vijeće, do provedbe i izvršavanja donesenih odluka i zaključaka. Također je donio niz odluka iz različitih područja djelokruga, a koje se odnose na obavljanje njegove izvršne funkcije, kao što je usmjeravanje djelovanja u upravnim postupcima, nadzor nad radom službenika, upravljanje nekretninama i pokretninama u vlasništvu Grada, kao i prihodima i rashodima u skladu sa zakonima i Statutom.

1. **GRADONAČELNIK KAO NOSITELJ IZVRŠNE VLASTI**

Kvalitetan rad gradske Uprave i Gradonačelnika od iznimne je važnosti za lokalnu zajednicu, stoga javnost ima pravo pravovremenog uvida u njega. Kako bi se osigurala dostupnost informacija i u ovom izvještajnom razdoblju od siječnja do konca lipnja 2025. godine, redovito je ažurirana gradska web stranica www.kraljevica.hr, gdje su u rubrici „Novosti“ redovito objavljivane sve novosti vezane uz rad Gradonačelnika, rad upravnih odjela i Vlastitog pogona. Osim web stranice, informiranje građana i javnosti provodilo se i putem Službenog glasila Grada Kraljevice „Frankopan“, te ostalih digitalnih, pisanih, radijskih i televizijskih medija.

Redovito su u skladu za zakonskim odredbama objavljivana na službenoj internet stranici savjetovanja s zainteresiranom javnošću, odnosno pozivi javnosti za dostavu mišljenja, primjedbi i prijedloga na prijedloge odluka putem internetskog savjetovanja sa zainteresiranom javnošću, a tiskano je i tri izdanja „Službenih novina Grada Kraljevice“.

Gradonačelnik je u ovom izvještajnom razdoblju uobičajeno nastavio s prijemom stranaka sukladno potrebama i zahtjevima građana, zatim s poslovnim sastancima, te nazočio manifestacijama kako na području Grada Kraljevice, tako i po pozivu susjednih gradova i općina u Primorsko-goranskoj županiji, a sve s ciljem promicanja Grada, kao i razmjene informacija kao bitnih odrednica za kreiranje budućih razvojnih planova grada. U slučaju njegove odsutnosti zbog obveza mijenjala ga je ovlaštena osoba.

U izvještajnom razdoblju izdvajaju se sljedeće aktivnosti i sastanci gradonačelnika:

* *sastanci s predsjednikom Vlade Republike Hrvatske, gosp. Andrejem Plenkovićem*
* *sastanci u Ministarstvu mora, prometa i infrastrukture, u Ministarstvu turizma i sporta, Ministarstvu gospodarstva i održivog razvoja, Ministarstvu prostornog uređenja, graditeljstva i državne imovine, Ministarstvu regionalnog razvoja i EU fondova, Ministarstvu kulture i medija*
* *Radni sastanci i koordinacije vezane uz projekte Urbana aglomeracija Rijeka (ITU mehanizmi) za financijsko razdoblje 2021. – 2027.*
* *Radni sastanci i koordinacije s predstavnicima Hrvatskih voda i VIK-a Rijeka vezane uz projekte Aglomeracija Kraljevica (izgradnja mreže vodovoda i kanalizacije)*
* *sastanci i skupštine KD Autotrolej d.o.o., KD Čistoća d.o.o., KD Vodovod i kanalizacija d.o.o.*
* *sastanci u SAFU (Središnja agencija za financiranje EU projekata, Zagreb)*
* *sastanci u Hrvatskim cestama (Zagreb, Rijeka)*
* *sastanci Županijska uprava za ceste*
* *sastanci Hrvatski nogometnim savez*
* *sastanci s investitorima i gospodarstvenicima na području Grada, i potencijalnim budućim investitorima na području grada*
* *sastanci s projektantima, prostornim planerima, nadzornim tijelima, statičarima*
* *sastanci s odvjetnicima*
* *sastanci i koordinacije s izvođačima na projektima grada Kraljevice*
* *sastanci s predstavnicima Konzervatorskog odjela u Rijeci*
* *sastanci Lučka Uprava Bakar-Kraljevica-Kostrena*
* *sastanci i koordinacije s konzultantima, projektnim timovima i predstavnicima vanjskih institucija i tijela (PGŽ, ministarstva, SAFU, agencije, konzultanti…) na provođenju brojnih kapitalnih projekata, a posebno na provođenju projekata izgradnje Hrvatske vinske kuće, uređenje plaže Oštro- Banji, rekonstrukcije Turkovićeve ulice, uređenju parkirališta kod mjesnog groblja Križišće, rekonstrukcije dječjeg parka u Trukovićevoj, novo vanjsko sportsko igralište iza škole, izgradnja stepenica Frankopan- Carovo, sanacija pomorskog dobra, izgradnje kružnog raskrižja na istočnom ulazu u Kraljevici, izgradnje parkirališta Carovo, na projektu hortikulturnog uređenja Grada, rekonstrukcije i obnove pročelja i krova dvorca Zrinski, uređenja Malog Kaštela Zrinski, na projektima izgradnje cestovne infrastrukture (Podbanj III, nova cesta Oštro, cesta poslovna zona Žlibina), sanaciji klizišta Veli dol, rekonstrukciji ceste Stipčići, uređenju platoa kod Frankopana, uređenju platoa ispred zgrade POS-a u Šmriki, na prostornim planovima Grada, projektiranju novog objekta za RŠK Jastog.*
* *sastanci, skupštine, sjednice turističkog vijeća Turističke zajednice Grada Kraljevice s ciljem promicanja, potpore i razvoja turizma na području grada*
* *sastanci i koordinacije s DVD-om Kraljevica*
* *sastanci s konzultantima na prijavama, provođenju i realizaciji kapitalnih projekata*
* *sudjelovanje na Svečanim sjednicama Vijeća gradova i općina na području Primorsko- goranske županije*
* *sastanci; načelnik II. policijske postaje Rijeka, PU Rijeka*
* *sudjelovanje na skupštinama Sportske zajednice Grada Kraljevice*
* *radni sastanci s pročelnicima Upravnih odjela Primorsko- goranske*
* *sastanci s INA d.d.*
* *sastanci s LAG Vinodol i LAGUR Tunera*
* *sudjelovanje na koordinaciji Župana s gradonačelnicima i načelnicima u Primorsko- goranskoj županiji*
* *potpisivanje Sporazuma s Ministarstvom mora, prometa i infrastrukture o financiranju obnove pomorskog dobra*
* *potpisivanje Ugovora o dodjeli sredstava s Ministarstvom kulture*
* *Svečano potpisivanje ugovora u Ministarstvu turizma i sporta za financiranje uređenja vanjskog igrališta iz OŠ Kraljevica*
* *potpisivanje ugovora o financiranju programa javnih potreba za 2025. godinu*
* *svečano potpisivanje Ugovora o dodjeli financijskih sredstava za uređenje igrališta u Bakarcu i opremanje Dječjeg vrtića „Orepčići“ s Ministarstvom demografije i useljeništva*
* *sastanci i koordinacije na organizaciji “Leta va Kraljevici“*
* *primopredaja ključeva Mesopustarima Kraljevice*
* *proslava mjesnog blagdana Sv. Antona Šmrika*
* *paljenje pusta i vraćanje ključeva Gradonačelniku Grada Kraljevice*
* *obilježavanje međunarodnog Dana žena*
* *Predstavljanje Programa razvoja poduzetništva na području grada Kraljevice*
* *Bakarac- prvomajski kresovi*
* *obilježavanje Dana državnosti*
* *press konferencija predstavljanje programa „Leta u Kraljevici 2025.“*
* *prijem učenika OŠ Kraljevica i DV „Orepčići“*
* *obilježavanje Dana antifašističke borbe*
* *proslava blagdana župe Križišće- Presvetog srca Isusova*
* *sudjelovanje na Memorijalnom malonogometnom turniru Bruno Kurolt*
* *proslava blagdana Petrove – Bakarac*
* *sudjelovanje na Kraljevačkoj regati krstaša*
* *gostovanje u medijima, radio i TV emisijama Pomorskog radija Bakar, Radio Rijeka, HTV*

Materijali za sjednicu Gradskog vijeća objavljuju se i nalaze na web stranici Grada Kraljevice i dostupni su vijećnicima i građanima sedam dana prije održavanje sjednice. U prvom polugodištu 2025. održane su 4 sjednice Gradskog vijeća Grada Kraljevice.

U Izvještajnom razdoblju od 1. siječnja – 30. lipnja 2025. održani su redovni kolegiji gradonačelnika, a od strane gradonačelnika doneseno je 75 Odluka i Rješenja.

1. **FINANCIJE, PRORAČUN I LOKALNA SAMOUPRAVA**

Sukladno Zakonu o proračunu („Narodne novine“ broj 144/21) i ovlastima iz članka 30. Statuta Grada Kraljevice („Službene novine Grada Kraljevice“ broj 4/14, 5/14, 5/15, 4/16, 1/18, 3/18 - pročišćeni tekst, 1/20, 4/20 – pročišćeni tekst i 2/21) u ovom izvještajnom razdoblju proslijeđeni su na razmatranje i usvajanje:

* Odluka o Prvim izmjenama i dopunama Proračuna Grada Kraljevice za 2025. godinu i projekcija za 2026. i 2027. godinu koja je usvojena na sjednici Gradskog vijeća održanoj 03. travnja 2025. godine i objavljena u „Službenim novinama Grada Kraljevice“ broj 3/25.
* Odluka o Drugim izmjenama i dopunama Proračuna Grada Kraljevice za 2025. godinu i projekcija za 2026. i 2027. godinu koja je usvojena na sjednici Gradskog vijeća održanoj 27. lipnja 2025. godine i objavljena u „Službenim novinama Grada Kraljevice“ broj 4/25.
* Godišnji izvještaj o izvršenju Proračuna Grada Kraljevice za 2024. godinu koji je usvojen na sjednici Gradskog vijeća održanoj 03. travnja 2025. godine i objavljen u „Službenim novinama Grada Kraljevice“ broj 3/25;

Sukladno Pravilniku o financijskom izvještavanju u proračunskom računovodstvu („Narodne novine“ broj 37/22 i 52/25) izrađena su tromjesečna financijska izvješća Grada Kraljevice i proračunskih korisnika Grada Kraljevice: Narodna knjižnica i čitaonica Kraljevica i Dječjeg vrtića „Orepčići“ u propisanom obliku, sadržaju i rokovima te dostavljena nadležnim institucijama.

Iz djelokruga proračuna i financija, uz spomenuto izvršeni su svi tekući poslovi, likvidature, knjiženja, obračuni, suradnja i praćenje proračunskih korisnika, izrađena su JOPPD i PDV izvješća i praćena je likvidnost proračuna. Obavljeni su i svi poslovi u djelokrugu Riznice i za naše proračunske korisnike Dječji vrtić „Orepčiči“ i Narodnu knjižnicu i čitaonicu Kraljevica.

U promatranom razdoblju izrađeni su izvještaji za potrebe nadležnih Ministarstava, tijela državne uprave i Agencija, izvršeno je tekuće poslovanje pisarnice odnosno otvaranje i raspoređivanje predmeta po odjelima i arhiviranje riješenih predmeta i izlučivanje, izvršeno je rješavanje tekućih zahtjeva korisnika sukladno Odluci o socijalnoj skrbi i drugim općim aktima, proveden je nadzor proračunskih korisnika, izvršena je suradnja i praćenje neprofitnih organizacija koje su korisnici proračunskih sredstava Grada, izrađeni su obrasci i opći akti. Praćeno je izvršenje naplate i obveza po ugovorima, izrađeni su akti i obavljeni stručni i administrativni poslovi.

Dana 18. svibnja 2025. godine održani su lokalni izbori i izbori za mjesnu samoupravu.

Na izborima za vijeća mjesnih odbora, za Vijeće mjesnog odbora Kraljevica za koje se bira 9 članova, od ukupno 2.249 birača upisanih u popis birača, glasovalo je 845 birača, odnosno 37,57%, od čega je prema glasačkim listićima glasovalo 845 birača, odnosno 37,57%. Važećih listića bilo je 801, odnosno 94,79%. Nevažećih je bilo 44 listića, odnosno 5,21%. Za Vijeće mjesnog odbora Bakarac za koje se bira 5 članova, od ukupno 252 birača upisanih u popis birača, glasovalo je 135 birača, odnosno 53,57%, od čega je prema glasačkim listićima glasovalo 135 birača, odnosno 53,57%. Važećih listića bilo je 130,odnosno 96,30%. Nevažećih je bilo 5 listića, odnosno 3,70%. Za Vijeće mjesnog odbora Križišće za koje se bira 5 članova, od ukupno 373 birača upisanih u popis birača, glasovalo je 186 birača, odnosno 49,87%, od čega je prema glasačkim listićima glasovalo 186 birača, odnosno 49,87%. Važećih listića bilo je 144, odnosno 77,42%. Nevažećih je bilo 42 listića, odnosno 22,58%. Za Vijeće mjesnog odbora Šmrika za koje se bira 7 članova, od ukupno 938 birača upisanih u popis birača, glasovalo je 312 birača, odnosno 33,26%, od čega je prema glasačkim listićima glasovalo 312 birača, odnosno 33,26%. Važećih listića bilo je 241, odnosno 77,24%. Nevažećih je bilo 71 listića, odnosno 22,76%. U Vijeće mjesnog odbora Kraljevica izabrani su: Suzana Baus Rakić, Ivan Lovrić, Davorka Perković- Marinović, Verica Filić, Gordana Černi, Mihaela Avdić, Silvio Jaška i Slavica Crnković. U Vijeće Mjesnog odbora Križišće izabrani su: Sanjin Juričić, Magdalena Arapinac, Ivica Šustić, Vesna Špalj i Ante Baretić. U Vijeće mjesnog odbora Šmirka izabrani su: Sunčica Vučković, Željka Gazić, Gea Marohnić, Goranka Miloš, Lora Vukas, Mathea Burić i Damir Blažina. U Vijeće Mjesnog odbora Bakarac izabrani su Jakov Dorić, Jakov Mendrila, Damjan Mendrila, Ivan Bošnjaković i Martina Gudac Cvelic. Održane su konstituirajuće sjednice Vijeća mjesnih odbora, te je za predsjednicu Vijeća mjesnog odbora Kraljevica izabrana Suzana Baus Rakić, za predsjednicu Vijeća mjesnog odbora Šmrika izabrana je Sunčica Vučković, za predsjednika Vijeća mjesnog odbora Križišće Sanjin Juričić i predsjednika Vijeća Mjesnog odbora Bakarac Jakov Mendrila.

Na Lokalnim izborima, odnosno izborima za članove Gradskog vijeća Grada Kraljevice od ukupno 3.812 birača upisanih u popis birača, glasovanju je pristupilo 1.478 birača, odnosno 38,77%, od čega je prema glasačkim listićima glasovalo 1.478 birača, odnosno 38,77%. Važećih listića bilo je 1.415, odnosno 95,74%. Nevažećih je bilo 63 listića, odnosno 4,26%. Na izborima za Gradonačelnika Grada Kraljevice od ukupno 3.812 birača upisanih u popis birača, glasovanju je pristupilo 1.478 birača, odnosno 38,77%, od čega je prema glasačkim listićima glasovalo 1.478 birača, odnosno 38,77%. Važećih listića bilo je 1.237, odnosno 83,69%. Nevažećih je bilo 241 listića, odnosno 16,31%. te je u prvom krugu izbora izabran kandidat Dalibor Čandrlić s 1.237 glasova, odnosno 83,69%. Isti je stupio na dužnost 22. svibnja 2025. godine. Gradsko vijeće u sazivu 2025.-2029. konstituirano je 17. lipnja 2025. godine.

NALAZ DRŽAVNE REVIZIJE

U razdoblju od listopada 2024. do travnja 2025. godine Državna revizija je obavljala nadzor rada gradske uprave grada Kraljevice. Prema mišljenju Državnog ureda za reviziju, poslovanje Grada Kraljevice za 2023. godinu u svim značajnim odrednicama obavljeno je u skladu sa zakonima, drugim propisima i unutarnjim aktima. Državni ured za reviziju dao je Gradu **bezuvjetno mišljenje**, što je najviši mogući oblik potvrde o zakonitosti i pravilnosti rada jedinice lokalne samouprave. Bezuvjetno mišljenje znači da su svi financijski izvještaji Grada Kraljevice sastavljeni istinito i transparentno te u skladu s važećim zakonskim i računovodstvenim standardima, bez uočenih značajnih nepravilnosti. Ovaj rezultat dolazi kao potvrda da Grad Kraljevica vodi odgovornu, transparentnu i savjesnu politiku upravljanja javnim novcem te da se odluke donose u skladu s najboljim interesima građana.

Revizija je obuhvatila, uz financijsko izvještavanje, i ostale ključne aspekte rada gradske uprave: djelokrug i unutarnje ustrojstvo, sustav unutarnjih kontrola, planiranje i izvršenje proračuna, prihodi i primici, rashodi i izdaci, imovina, obveze i vlastiti izvori, projekti financirani u 2023. te javna nabava.

Grad Kraljevica nastavlja putem otvorene i odgovorne javne uprave, a rezultati revizije još su jedna potvrda da su standardi dobrog upravljanja ne samo zadani ciljevi, već i praksa u svakodnevnom radu gradske administracije Grada Kraljevice.

1. **DRUŠTVENE DJELATNOSTI**

***PREDŠKOLSKI ODGOJ***

U djelatnosti predškolskog odgoja i obrazovanja financiranje Dječjeg vrtića „Orepčići“ odvijalo se prema planiranim iznosima i aktivnostima u prvom dijelu 2025. godine.

Na posljednjoj sjednici Gradskog vijeća Grada Kraljevice u 2024. godini donesene su Prve izmjene i dopune Odluke o socijalnoj skrbi. Temeljem Odluke o socijalnoj skrbi, dio roditelja ima pravo na podmirenje troškova boravka djece u jaslicama i vrtićima. Grad snosi 20 posto troškova boravka kod korisnika koji ispunjava uvjet korištenja dječjeg doplatka za sve pedagoške godine i 50 posto troškova kod korisnika koji ispunjava uvjet prihoda. Propisano je i da za svako daljnje upisano dijete iz iste obitelji svota učešća roditelja se umanjuje za 15 posto. Izmjenama i dopunama navedeni članak se izmijenio na način da se cijena dječjeg vrtića umanjuje svim obiteljima s više djece i to: za drugo dijete 25 posto, a za treće dijete i svako sljedeće dijete 100 posto, pod uvjetom da su sva djeca upisana u dječji vrtić članovi istog kućanstva.

Također, do sada je roditelj korisnik mogao koristiti samo jedno od prava iz navedenog članka, a ovim izmjenama roditelj korisnik koristit će i pravo na umanjenje temeljem uvjeta korištenja dječjeg doplatka ili uvjeta prihoda, ali i istodobno i umanjenje s obzirom na broj djece.

Na prijedlog Upravnog vijeća Dječjeg vrtića „Orepčići“ Kraljevica, Gradonačelnik je na mandat od pet godina za novu ravnateljicu Dječjeg vrtića „Orepčići“ imenovao Marinu Šanko- Brletić. Na javni natječaj za ravnatelja prijavilo se pet kandidata. Nakon formalne provjere od strane Upravnog vijeća dječjeg vrtića i obavljenog razgovora sa svim kandidatima, jednoglasnom odlukom donesen je konačan prijedlog Odluke o imenovanju ravnateljice. Prilikom donošenja Odluke u obzir se je uzelo bogato i dugogodišnje iskustvo kandidatkinje, stručan, profesionalan i predan dosadašnji rad te konstantna želja za učenjem, istraživanjem i napredovanjem u struci. Izvrsne kompetencije upućuju kako će novoizabrana ravnateljica uspješno voditi Dječji vrtić „Orepčići“ Kraljevica u svom mandatu koji je započeo 13. siječnja 2025. godine.

U ožujku 2025. godine, gradonačelnik i njegovi suradnici održali su radni sastanak s Sindikatom i predstavnicima vrtića u svezi novog povećanja koeficijenata za obračun plaće zaposlenika u Dječjem vrtiću “Orepčići”. U posljednje dvije godine plaće su se povećavale više puta (10%, 12%, 13% i 15%), kao i druga materijalna prava kroz uvođenje i povećanje neoporezivih iznosa (hranarina je povećana s 53 eura na 100 eura po zaposleniku mjesečno, nagrade, božićnice, regresi…), a na održanom sastanku dogovoreno je novo povećanje koeficijenata za obračun plaće od 10% koje će se početi primjenjivati na obračunu plaće za travanj 2025 godine.

Zahtjevi za nastavak korištenja vrtića za pedagošku godinu 2025./2026. zaprimali su se od 22. do 30. travnja 2025. godine. Došlo je 134 pravovaljanih zahtjeva.

Upisi za nove korisnike odvijali su se u razdoblju od 9. do 16. svibnja 2025. godine do 12:00 sati putem aplikacije e-Upisi temeljem sustava e-Građani. Zaprimili smo 40 zahtjeva za upis.

Primljeno je 11 djece u vrtićki program i 20 djece u jaslički program, odnosno ukupno 31 dijete (svu djecu koja zadovoljavaju uvjete upisa). Na listi čekanja je ostalo 4 djece koja ne zadovoljavaju uvjet dobi, odnosno do 31.8.2025. neće napuniti godinu dana, ali ćemo ih primati postupno tijekom godine. Tri zahtjeva nisu zadovoljila osnovni uvjet, a to je da djeca i roditelji imaju prebivalište na području Grada Kraljevice, a dva zahtjeva su povučena (roditelji su odustali).

Velik porast se bilježi i u broju djece s različitim oblicima komunikacijskih poteškoća te je toj djeci osigurana prijeko potrebna i teško dostupna logopedska terapija koja se održava jednom tjedno. Također, u vrtiću su zaposlena i dva asistenta koja rade s djecom s poteškoćama u razvoju.

Opremanje matičnog objekta Dječjeg vrtića Orepčići

Gradu Kraljevica su dodijeljena sredstva putem Javnog poziva Ministarstva demografije i useljeništva: “Dostupnost kvalitetne skrbi za djecu u lokalnim zajednicama kroz poboljšanje materijalnih uvjeta u dječjim vrtićima” za projekt opremanje matičnog objekta Dječjeg vrtića „Orepčići“. Projekt uključuje nabavu raznovrsne opreme koja potiče razvoj, igru i učenje djece – od didaktičkih materijala i sportskih rekvizita, do inovativne IKT opreme. Među opremom su i tematske igraonice s toboganom, taktilnim aplikacijama i strunjačama, balansne staze, te interaktivni SmartBox s tabletom i kinetičkim pijeskom koji koristi proširenu stvarnost kako bi djecu na zabavan način podučio osnovama geografije. Prva smo odgojno-obrazovna ustanova u Hrvatskoj koja će u radu s djecom koristiti ovo interaktivno pomagalo. Interaktivni stol bit će centar novog STEM centra gdje će djeca moći čineći, igrajući se, usvajati nova znanja o svijetu koji ih okružuje (o svjetlu, vodi, o osnovnim geografskim pojmovima, početnom programiranju…). Vrijednost projekta je 27.574,56 eura, od čega polovica iznosa je sufinancirana sredstvima državnog proračuna.

***OBRAZOVANJE***

U izvještajnom razdoblju financirale su se stipendije učenika srednjih škola i studenata, a studentima i srednjoškolcima od strane grada sufinancirao se i javni prijevoz.

Grad Kraljevica izdvaja značajna sredstva za projekt ’’Produženi boravak’’, financiranjem plaća za dvije učiteljice u produženom boravku u Osnovnoj školi Kraljevica. Sukladno potrebi i zahtjevu roditelja PŠ Šmrika Grad Kraljevica je financirao Program dodatnog učenja u PŠ Šmrika. Radi se o programu koji se realizira nakon redovne nastave do 16 sati.

Uz produženi boravak i izvannastavne aktivnosti, Grad Kraljevica sufinancira i usluge logopeda u Osnovnoj školi Kraljevica i redovito pomaže učenike iz obitelji slabijeg imovinskog stanja pri raznim aktivnostima poput odlaska na izlet, terensku nastavu i slično.

Odlukom gradonačelnika odobrena su i sredstva za provođenje akcije „Prvi koraci u prometu“ za učenike prvih razreda u organizaciji Doma mladih Rijeka.

Roditelji učenika viših razreda (5.-8. razred) s prebivalištem na Oštru podnijeli su Zahtjev za sufinanciranje pokazne karte za prijevoz do Osnovne škole Kraljevice koju polaze. Navedeni učenici prema čl.69, st. 2 Zakonu o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22) ne ostvaruju pravo na financiranje prijevoza. U ovom slučaju radi se o području Oštra, koje je uzimajući udaljenosti pojedinih adresa udaljeno oko 3 km od Osnovne škole Kraljevica. Od područja Oštra do škole u Kraljevici potrebno je prijeći od dvije do tri autobusne stanice. S obzirom na navedeno od strane gradonačelnika donesena je Odluka o financiranju pokazne karte za učenike s Oštra.

Za školsku 2025./2026. godinu Grad Kraljevica osigurao je svim polaznicima OŠ Kraljevica besplatne radne bilježnice i pribor za likovnu i tehničku kulturu, s obzirom da je Ministarstvo već osiguralo udžbenike.

Također, Grad Kraljevica je potpisao Ugovor s OŠ Kraljevica o financiranju troškova testiranja učenika I. razreda za novu školsku godinu 2025./2026. Odobrenim sredstvima provest će se testiranje psihofizičkog stanja djece odnosno testiranje učenika prije samih upisa u I. razred kako bi se utvrdila spremnost za školu.

Pilot projekt sufinanciranja jedinica lokalne samouprave u provedbi edukativnih, kulturnih i sportskih aktivnosti djece predškolske dobi i djece od prvog do četvrtog razreda osnovne škole

Središnji državni ured za demografiju i mlade je u ožujku 2023. raspisao Javni poziv za Pilot projekt sufinanciranja jedinica lokalne samouprave u provedbi edukativnih, kulturnih i sportskih aktivnosti djece predškolske dobi i djece od prvog do četvrtog razreda osnovne škole. Grad Kraljevica se prijavio na Javni poziv s dva projekta:

* za provedbu sportske aktivnost Škola košarke koju će provoditi Košarkaški klub Kraljevica
* za provedbu kulturnih aktivnosti program „Suvremeni ples“, „Baletne tehnike“ i „Step“. Program će provoditi Plesni centar „Dance Queen“ u Kraljevici

Oba programa imaju za cilj povećanje ponude i raznovrsnosti aktivnosti na području grada Kraljevice. Ukupan planirani broj polaznika veći je od 35 % sve djece u planiranoj dobnoj skupini sukladno Popisu stanovništva iz 2021. godine. Ako bude veći interes, svi zainteresirani će biti primljeni u programske aktivnosti u uključeni u sve elemente provedbe. Na ovaj način će se omogućiti nova ponuda aktivnosti i programa koja bi bila potpuno besplatna za polaznike što je u ovim teškim vremenima vrlo bitno. Ukupni projektno podržani troškovi svih programskih aktivnosti su 29.706,52 eura.

Završno druženje povodom završetka Pilot projekta – provedba edukativnih, kulturnih i sportskih aktivnosti (škola košarke i škola plesa), financiranog od strane Ministarstva demografije i useljeništva Republike Hrvatske odvilo se u lipnju na Marakani u Kraljevici.

***SPORT***

U promatranom izvještajnom razdoblju nastavilo se financiranje potreba u sportu i tehničkoj kulturi, a uz financiranje sportskih klubova, uložena su sredstva i za održavanje sportskih objekata.

Uređenje okoliša Sportske dvorane Kraljevica

Nakon što su u 2024. godini završeni radovi na rekonstrukciji i opremanju Sportske dvorane Kraljevica, u travnju 2025. godine pokrenut je postupak javne nabave za izvođenje radova na uređenju i opremanju okoliša Sportske dvorane Kraljevica.

Ovim projektom obuhvaćena je površina od 550 m2, a uključuje zamjenu svih podnih obloga okoliša dvorane, izvedbu novih potpornih zidova, stepenica i rampi s ciljem povezivanja prostora smještenog neposrednu uz dvoranu u koherentnu cjelinu. U sklopu projekta predviđena je i zamjena postojećih dotrajalih instalacija (interna vodovodna opskrbna mreža, odvodnja sanitarne vode, odvodnja oborinskih voda) te izmjena postojećeg sustava javne rasvjete okoliša.

Obnova i opremanje vanjskog sportskog igrališta

Nakon što je u potpunosti obnovljeno košarkaško igralište u neposrednom okruženju OŠ Kraljevica, Grad Kraljevica je u međuvremenu prijavio projekt Obnove i opremanja vanjskog sportskog igrališta na Natječaj za sufinanciranje izgradnje, građevinskog zahvata i opremanja sportskih građevina u 2025. godini koji je raspisalo Ministarstvo turizma i sporta. Temeljem prijave na natječaj, projekt je prethodno ocijenjen od strane nadležnog Ministarstva, koje je zaključilo da je projekt prihvatljiv, te su odabrana sredstva za njegovu provedbu što je rezultiralo potpisivanjem Ugovora o sufinanciranju s Ministarstvom turizma i sporta u iznosu od 197.620,00 EUR s PDV-om.

Temeljem provedenog postupka javne nabave odabran je najpovoljniji ponuditelj, tj. tvrtka Rudar d.o.o. iz Tounja. Vrijednost Ugovora iznosi 274.300,01 EUR bez PDV-a s rokom izvođenja 6 mjeseci.

Predstojeće aktivnosti obuhvatit će radove u sklopu kojih je predviđeno skidanje postojećeg asfalta, rušenje betonskih tribina, uklanjanje postojeće ograde, ugradnja umjetne trave uključujući drenažne slojeve , betoniranje novih tribina na istočnoj strani igrališta, ugradnja panelne ograde oko igrališta, ugradnja pješačke ograde, ugradnja sustava oborinske odvodnje na cijeloj površini obuhvata zahvata, te ugradnja i dobava novih golova, klupa i sjedalica na tribinama. Predviđena je i tehničko-tehnološka zaštita uvođenjem sustava kamera ne bi li se osigurala sigurnost djece i sportaša, kao i sprječavanje vandalskih pokušaja kojima smo nedavno svjedočili na obližnjem obnovljenom vanjskom košarkaškom igralištu. Realizacija projekta se očekuje krajem 2025. godine. Grad Kraljevica nastavlja kontinuirano ulagati u sportsku infrastrukturu koja će omogućiti djeci predškolske i školske dobi kao i građanima da se na primjeren način bave sportom.

***KULTURA***

Programi u kulturi praćeni su sukladno potrebama koje su udruge s područja grada izrazile kroz javni natječaj proveden sukladno obvezama iz Zakona o udrugama („Narodne novine“ broj 74/14, 70/17, 98/19) i Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15).

Održavanje objekata u vlasništvu grada kako dvoraca tako i domova izvršeno je u okviru proračunskih mogućnosti.

Uskršnji blagdani

Povodom Uskrsa, najvećeg kršćanskog blagdana, Grad Kraljevica uredio je i uskršnji kutak u predivnom ambijentu novouređenog Starog grada Zrinski. Više od dva metara visoko uskršnje jaje ukrašeno motivima grada Kraljevice i prigodom čestitkom povodom Uskrsa dva tjedna je krasilo Trg. U sklopu uskršnjih blagdana građanima je podijeljeno više od 250 porcija srdelica i bakalara na prigodno uređenom Trgu Zrinskih.

Postavljen novi sat na toranj crkve na Križišću

U ožujku 2025. godine Gradonačelnik je potpisao odluku o financiranju troškova nabave i postavljanju novog sata u sklopu obnove crkve Presvetog Srca Isusova na Križišću. Obzirom da crkveni toranj trenutno nema sat, ovaj korak je bio neophodan u procesu obnove crkve.

Program zaštite kulturnog dobra

Temeljem prijave Grada Kraljevice na Javni poziv za predlaganje javnih potreba u kulturi Republike Hrvatske za 2025. godinu raspisane od strane Ministarstva kulture i medija, te nakon razmatranja i ocjene od istoimenog ministarstva uvršteni su u Program financiranja zaštite kulturnih dobara u 2025. godini projekti Hrvatska kuća vina, Sanacija zidova i svodova ulaza u Novi grad Zrinskih Kraljevica, Sanacija unutarnjih zidova i svodova glavnog stubišta Stari grad Zrinskih (prizemlje -1. kat, druga faza), Sanacija dijela krovišta Starog grada Zrinskih u Kraljevici i Konzervatorsko restauratorski radovi na unutarnjem stubištu Starog grada Zrinskih, III. I IV. Krak. Nakon uvrštenja navedenih projektnih prijedloga uslijedilo je potpisivanje ugovora o financiranju s Ministarstvom kulture i medija Republike Hrvatske.

Hrvatska kuća vina

U prethodnom periodu potpisan je Ugovor za izradu izvedbene projektne dokumentacije za Dvorac Frankopan- interpretacijski centar „Hrvatska vinska kuća“- uređenje interijera sa izgradnjom stubišta i dizala. U tijeku je razrada izvedbenih detalja i izrada projekta multimedije i postava.

Projekt će predstaviti novi, kvalitetan i inovativni turistički proizvod s ciljem obogaćivanja turističke ponude, razvoja destinacije i revitalizacije kulturne baštine putem stvaranja novih kvalitetnih rješenja. Razrađuju se rješenja uređenja interijera tavanskog prostora, gradnje stubišta i dizala. U tavanski prostor se planira smjestiti Interpretacijski centar "Hrvatska vinska kuća".

Sanacija zidova i svodova ulaza u Novi grad Zrinskih Kraljevica

Projektom sanacije zidova i svodova dvorca Novi grad Zrinskih u Kraljevici obuhvaćeni su građevinski radovi pripreme, rušenja i demontaže postojećeg postava, popravak zidova i svodova te soboslikarski radovi. Vrijednost projekta je 16.000,00 EUR s PDV-om od čega je bespovratno 15.000,00 EUR s PDV-om. Predmetne radove izvodi tvrtka Citadela d.o.o.

Sanacija unutarnjih zidova i svodova glavnog stubišta Stari grad Zrinskih (prizemlje -1. kat, druga faza)

Projektom sanacije unutarnjih zidova i svodova glavnog stubišta Stari grad Zrinskih (prizemlje -1. kat, druga faza) obuhvaćeni su radovi otucanja nestabilne žbuke, žbukanje materijalom na bazi hidrauličnog vapna, ličenje bojom na vapnenoj osnovi te izmještanje kabela iz nadžbuknih kanalica u podžbukne cijevi. Konzervatorski odjel u Rijeci je izdao odobrenje Gradu Kraljevici za izvođenje predmetnih radova.

Sanacija dijela krovišta Starog grada Zrinskih u Kraljevici

Predviđena je kompletna sanacija dotrajalog dijela krovišta Starog grada Zrinskih u Kraljevici u površini od 1.240,0 m². Svi radovi će se izvoditi u suradnji s konzervatorima, a u skladu s prijedlogom prezentacije konzervatorsko-restauratorske studije.

Radovi na sanaciji krova obrađeni ovim projektom podrazumijevaju uklanjanje dotrajalog pokrova i montažu istovjetnog novog. Radovi obuhvaćaju zamjenu i ugradnja novih drvenih greda nosive konstrukcije krovišta, zamjenu potkonstrukcijskih drvenih letvi i kontraletvi, sanacija krovnog nadozida potkrovlja, novi pokrov, nova limarija (oluci i opšavi), te nova gromobranska instalacija.

Vrijednost projekta je 211.760,00 EUR s PDV-om od čega je bespovratno 180.000,00 EUR s PDV-om financirano sredstvima Ministarstva kulture i medija RH. Provedena je javna nabava radova konstruktivne i građevinske sanacije krova Stari grad Zrinskih u procijenjenom iznosu od 144.000,00 EUR bez PDV-a. S obzirom da je pristigla jedna ponuda čija je vrijednost znatno premašila proračunom osigurana sredstva naručitelja poništen je postupak javne nabave. Pokrenuti će se novi postupak javne nabave.

Konzervatorsko restauratorski radovi na unutarnjem stubištu Starog grada Zrinskih, III. I IV. Krak.

Konzervatorsko restauratorski zahvati na unutarnjem stubištu Starog grada Zrinskih III. I IV. Kraka u sklopu kojih je predviđeno mehaničko čišćenje, sanacija lomova i pukotina, rekonstrukcija nedostajućih dijelova i tonsko ujednačavanje površine kamenog materijala.

***SOCIJALNA SKRB I ZDRAVSTVO***

U djelatnosti socijalne skrbi nastavljen je redovan Program stipendiranja nadarenih socijalno ugroženih učenika i studenta, te program sufinanciranja prijevoza učenika srednjoškolaca i studenata koji imaju pravo na sufinanciranje sukladno Odluci o socijalnoj skrbi. Sukladno Odluci o socijalnoj skrbi nastavljeno je financiranje pomoći u prehrani, podmirivanja troškova stanovanja, troškova električne energije, prava na jednokratnu pomoć, prijevoz umirovljenika, a sve prema planu Proračuna za najugroženije stanovnike Grada Kraljevice.

Na Gradskom vijeću u prosincu 2024. godine donesene su Prve izmjene i dopune Odluke o socijalnoj skrbi kojom je proširen opseg prava za korisnike te su povećani cenzusi za ostvarivanje prava u odnosu na raniju Odluku. Tako da za samca census iznosi 400 eura, za dvočlanu obitelj 500 eura, tročlanu obitelj 650, četveročlanu obitelj 770 eura, odnosno po 100 eura za svakog daljnjeg člana.

Novčana pomoć za opremu novorođenog djeteta prije donesenih izmjena iznosila je 400 eura. Izmjenama i dopunama za prvo dijete dobivat će se 600 eura, za drugo dijete 800 eura, a za treće i svako sljedeće 2.000 eura. Spomenimo, kako je potpora za novorođenu djecu kontinuirano rasla iz godine u godinu pa je tako 2017. godine novčana potpora iznosila 1.200 kuna, zatim je povećana na 2.000 kuna, 2020. godine na 2.500 kuna, 2023. godine na 340 eura, a u 2024. godini je iznosila 400 eura.

Analizom i praćenjem stanja provođenja socijalnog programa, a posebno prava i oblika pomoći propisanih važećom Odlukom ukazala se potreba za donošenjem izmjena trenutno važeće Odluke o socijalnoj skrbi, a kako bi se prava, odnosno cenzusi prilagodili trenutnim životnim okolnostima. Cilj je da prava iz socijalnog programa postanu dostupna većem broju korisnika, a sve u skladu s općim povećanjem životnih troškova.

Financiran je i program Crvenog križa sukladno zakonu i palijativna zdravstvena zaštita stanovnika. Kroz javne potrebe u zdravstvu i socijalnoj skrbi financirane su udruge koje pokrivaju navedena područja u planiranom iznosu.

Povodom uskršnjih blagdana Grad Kraljevica svojim umirovljenicima dodijelio je poklon bonove novčane vrijednosti 40,00 eura, što je povećanje iznosa za 33% u odnosu na prethodne godine. Pravo na poklon bon u vrijednosti od 40,00 eura ove godine imali su umirovljenici koji imaju prebivalište na području Grada Kraljevice i čija mirovina ne prelazi iznos od 530,00 eura (računajući u iznos mirovine i zaštitni dodatak uz mirovinu) i osobe starije od 65 godina koje ne ostvaruju pravo na mirovinu. Ovo je još jedna u nizu socijalnih mjera koje provodi Grad Kraljevica.

Mjera jednokratnog godišnjeg novčanog primanja korisnicima mirovine radi ublažavanja posljedica rasta troškova života

Koncem travnja oko 1.100 umirovljenika s prebivalištem na području grada Kraljevice dobilo je jednokratnu novčanu pomoć kojom se htjelo ublažiti rast troškova života. Umirovljenici s najmanjim primanjima do 340 eura dobili su 200 eura potpore od Grada Kraljevice. Umirovljenici s primanjima do 600 eura dobili su jednokratnu pomoć za 2025. godinu u iznosu od 150 eura, dok umirovljenici s primanjima do 900 eura su dobili jednokratnu pomoć u iznosu od 100 eura. Iz Proračuna Grada Kraljevice je za jednokratno godišnje novčano primanje korisnicima mirovine radi ublažavanje posljedica rasta troškova života utrošeno 120.000,00 eura.

Besplatan prijevoz onkoloških pacijenata na terapiju u KBC Rijeka

Prijavom na javni poziv Primorsko-goranske županije za sufinanciranje programa prijevoza onkoloških pacijenata na terapiju, Gradu Kraljevici dodijeljena su sredstva u iznosu od 2.060,00 eura. Preostali dio programa financirati će se iz Proračuna Grada Kraljevice. Nakon potpisa Ugovora o sufinanciranju prijevoza onkoloških pacijenata s PGŽ-om, u Gradu Kraljevici je potpisan Ugovor o prijevozu s autoprijevoznikom Auto Čavrak d.o.o. iz Drivenika. Od 01. travnja Grad Kraljevica potpuno besplatno financira prijevoz onkoloških pacijenata s područja grada Kraljevice te njihove pratnje na terapiju u KBC Rijeka. Usluga prijevoza uključuje prijevoz pacijenata od kuće do Klinike za tumore KBC Rijeka, čekanje pacijenta i povratak natrag.

***RAZVOJ GOSPODARSTVA***

Program poticanja razvoja poduzetništva

Grad Kraljevica je po prvi puta predstavio Program poticanja razvoja poduzetništva s ciljem razvoja gospodarstva na svom području, za što je iz gradskog proračuna osigurano 25.000,00 eura. Svrha Programa je promicanje ravnomjernog i održivog gospodarskog rasta, stvaranja povoljnog poduzetničkog okruženja za djelovanje poduzetnika, razvijanje poduzetničke klime i osiguranje preduvjeta za razvoj poduzetničkih sposobnosti na području Grada Kraljevice. Takav Program dosad nije postojao te čini važan iskorak ka stvaranju pozitivne poduzetničke klime, a subvencioniranjem troškova izravno potiče poduzetnike na pokretanje i održavanje gospodarske aktivnosti.

Program se sastoji od četiri mjere: subvencioniranje troškova pokretanja gospodarske aktivnosti subjekata početnika, subvencioniranje troškova nabavke opreme, subvencioniranje troškova izrade projektnih prijedloga za sufinanciranje iz županijskih i nacionalnih fondova ili fondova EU, te subvencioniranje troškova digitalizacije poslovanje. Grad Kraljevica je u razdoblju od 24. veljače do 31. ožujka 2025. godine proveo Javni poziv za dodjelu subvencija poduzetnicima s područja grada. Poziv je bio namijenjen svim poslovnim subjektima koji imaju sjedište u Kraljevici, zapošljavaju najmanje jednog djelatnika te neprekidno posluju najmanje godinu dana na području grada.

Nakon završetka roka i obrade svih zaprimljenih prijava, donesena je odluka o dodjeli subvencija u nekoliko mjera:

* dva ugovora dodijeljena su u okviru mjere *Digitalizacija poslovanja*, kojom se poduzetnicima omogućuje unapređenje digitalnih alata i usluga radi modernizacije poslovanja,
* jedan ugovor sklopljen je u okviru mjere *Pokretanje gospodarske aktivnosti*, namijenjene podršci poduzetnicima koji započinju s poslovanjem ili razvijaju nove projekte,
* deset ugovora dodijeljeno je za mjeru *Subvencioniranje troškova nabavke opreme*, kojom se olakšava nabava nužne radne i tehničke opreme za unaprjeđenje rada i povećanje konkurentnosti.

Ovim mjerama Grad Kraljevica nastavlja aktivno ulagati u razvoj poduzetništva, stvaranje novih vrijednosti i očuvanje radnih mjesta, čime se dodatno potiče gospodarski rast i jača lokalna zajednica.

1. **KOMUNALNI SUSTAV**

Strategija zelene urbane obnove grada Kraljevice

U sklopu Poziva na dostavu projektnih prijedloga „Izrada strategije zelene urbane obnove“ u sklopu Nacionalnog plana oporavka i otpornosti osigurana su bespovratna sredstva za izradu Strategije zelene urbane obnove Grada Kraljevice za desetogodišnje razdoblje. Ukupan iznos osiguranih bespovratnih sredstava je 32.848,90 eura. Potreba za izradom Strategije zelene urbane obnove proizašla je iz strateškog cilja 8. Ekološka i energetska tranzicija za klimatsku neutralnost Nacionalne razvojne strategije Republike Hrvatske do 2030. godine koji zagovara razvoj zelene infrastrukture u urbanim područjima kroz planski osmišljene zelene i vodene površine te druga prostorna rješenja temeljena na prirodi koja pridonose očuvanju, poboljšanju i očuvanju prirode, prirodnih funkcija i procesa.

Projektom izrade Strategije zelene urbane obnove kroz multidisciplinaran pristup ponudit će se cjelovita rješenja, poput očuvanja kulturnih, povijesnih i drugih vrijednosti urbane okoline, sociološki aspekt te zaštita javnog interesa. Postavit će se polazne i ciljne vrijednosti za energetsku učinkovitost, otpornost na klimatske promjene i potaknuti održiva obnova infrastrukture. Ovaj dokument preduvjet je za prijave na razne Pozive za bespovratnu dodjelu sredstava koji su vezani uz okolišne ciljeve i zelenu europsku agendu, kao i za očuvanje i unaprjeđenje zelenog karaktera i identiteta grada, stvaranje prostora ugodnog za život i podizanje kvalitete života.

Nabava i uspostava mobilnog reciklažnog dvorišta na području Grada Kraljevice

U ožujku ove godine u prostorijama Fonda za zaštitu okoliša i energetsku učinkovitost potpisan je Ugovor o dodjeli bespovratnih sredstava za projekt nabave mobilnog reciklažnog dvorišta, ukupne vrijednosti 34.200,00 eura. Nakon toga proveden je postupak jednostavne nabave, u kojem je kao najpovoljniji ponuditelj odabrana tvrtka TEHNIX-EKO d.o.o. iz Donjeg Kraljevca, s kojom je zaključen Ugovor o nabavi mobilnog reciklažnog dvorišta.

Mobilno reciklažno dvorište namijenjeno je odvojenom prikupljanju i privremenom skladištenju manjih količina posebnih vrsta otpada koje nije dopušteno odlagati u spremnike za miješani komunalni otpad. Radi se o zatvorenoj jedinici, u potpunosti zaštićenoj od oborinskih voda, sunca i vjetra, dimenzija 4,0 x 1,8 x 2,25 metra. Izrađeno je od čeličnih cijevi i profiliranih limova spojenih u čvrstu cjelinu te opremljeno spremnicima različitih veličina i volumena, koji su sigurno pričvršćeni i osigurani od prevrtanja tijekom transporta. Za potrebe korištenja i upravljanja mobilnim reciklažnim dvorištem potpisan je Ugovor s KD Čistoća d.o.o. Rijeka, a njegovo stavljanje u funkciju predviđeno je tijekom listopada 2025. godine.

Realizacijom ovog projekta Grad Kraljevica osigurava dodatne kapacitete za zbrinjavanje posebnih vrsta otpada, čime se unapređuje sustav gospodarenja otpadom te doprinosi zaštiti okoliša i održivom razvoju lokalne zajednice.

***POMORSKO DOBRO***

U siječnju 2025. godine Ministarstvo mora, prometa i infrastrukture Republike Hrvatske objavilo je poziv za sufinanciranje izgradnje, sanacije i rekonstrukcije pomorskog dobra u općoj upotrebi u 2025. godine. Temeljem prijavljenih projekata za sufinanciranje od strana Grada Kraljevice, Ministarstvo je u travnju 2025. godine donijelo Odluku o sufinanciranju nova dva projekta sanacije pomorskog dobra na području Grada Kraljevice:

1. *Sanacija pomorskog dobra – na lokaciji Carovo u Kraljevici (šetnica Carovo)*

Predmet sanacije je dio frekventne obalne šetnice koja povezuje Kraljevicu i Bakarac. Radovi su započeli u travnju 2025. godine, a obuhvaćaju: zamjenu postojećeg oštećenog asfaltnog zastora šetnice u približnoj duljini od 70 metara betonskim opločnicima, sanaciju potpornih zidova uz šetnicu i potpornih zidova s morske strane šetnice, sanaciju postojećeg betonskog sunčališta uz šetnicu, te sanaciju stepenica koje povezuju sunčalište i šetnicu i postavu urbane opreme u vidu kanti za otpatke i plažnih stepenica. U sklopu radova na sanaciji pomorskog dobra u suradnji s Vodovod i kanalizacija d.o.o. izvršiti će se i zamjena dotrajalih vodovodnih cijevi.

Radove temeljem provedenog postupka javne nabave izvodi tvrtka GP IZVEDBA d.o.o. iz Grižana, a vrijednost ugovorenih radova iznosi 149.624,38 € s PDV-om.

1. *Sanacija pokosa uz plažu Carovo*

Predmet radova je sanacija pokosa smještenog između plaže Carovo i obalne šetnice oštećenog krajem 2024. godine uslijed obilnih padalina i olujnog nevremena temeljem kojih je došlo do odrona materijala i znatnog oštećenja pokosa. Projektom je predviđena sanacija pokosa približne površine 320 m2, a sastoji se od pripremnih radova, zemljanih radova, radova na uklanjanju vegetacije, čišćenja i profiliranja pokosa, ugradnju sidara za stabilizaciju, polaganje nosive mreže za kontrolu erozije i revegetaciju, izradu armiranobetonske grede uz rub šetnice i ugradnju nove pješačke ograde šetnice. Za spomenute radove u svibnju 2025. godine pokrenut je postupak javne nabave.

Ukupna sredstva osigurana od strane Ministarstva mora, prometa i infrastrukture Republike Hrvatske iznose 240.000,00 EUR s PDV-om.

Urbana aglomeracija za razdoblje od 2021.-2027. – Strateški projekt – Uređenje plaža UA Rijeka Oštro i Banj

U programskom razdoblju od 2021.-.2027. za Integrirane teritorijalne programe prihvatljivi prijavitelji su 23 grada koji su uspostavili urbana područja sukladno Zakonu o regionalnom razvoju Republike Hrvatske i smjernicama Ministarstva. ITU mehanizam je jedan od alata kojim se kroz fondove Europske unije potiče integrirani teritorijalni razvoj. Temelj za provedbu ITU mehanizma su strategije razvoja urbanih područja odnosno teritorijalne strategije u kojima urbana područja određuju svoje ciljeve i prioritete razvoja te ključne strateške projekte. Grad Kraljevica je za novo razdoblje ITU pripremio strateški projekt „Uređenje plaža Urbane aglomeracije Rijeka Oštro i Banj“.

Riječ je o infrastrukturnom strateškom projektu uređenja plaže Oštro u Kraljevici i plaže Banj u Bakru. Kraljevica je nositelj projekta dok je grad Baka partner na projektu.

Projekt je usmjeren na unaprjeđenje javne turističke infrastrukture, zaštitu obalnog područja i održivi razvoj. Obuhvaća uređenje plaže Oštro i izgradnju plaže Banj s modernom opremom i pristupačnošću za sve korisnike. Ciljevi uključuju povećanje turističke atraktivnosti, zaštitu okoliša, ozelenjivanje i energetski učinkovita rješenja. Vrijednost projekta iznosi 3,48 milijuna eura. Projekt ima izraženu višesektorsku integraciju, obuhvaćajući elemente prostornog planiranja, zaštite okoliša, održivog turizma i društvene inkluzije.

Za projekt je u potpunosti pripremljena projektna dokumentacija s troškovnicima. Izrađena je Studija izvodivosti s pripadajućom analizom troškova i koristi kao i Studija klimatskog potvrđivanja za obje lokacije. Izrađeni su svi potrebni Elaborati i dobivene potvrde, a grad Kraljevica ima i pravomoćnu građevinsku dozvolu.

***ODRŽAVANJE JAVNE RASVJETE***

Sukladno ugovoru o Javno-privatnom partnerstvu i dodatku ugovora, privatni partner Petrol javna rasvjeta d.o.o. održava javnu rasvjetu, za što prima ugovorenu mjesečnu naknadu u iznosu od 9.464,00 eura. Pored osnovnog održavanja u okviru ugovora izvedeno je više izvanrednih popravaka na sustavu javne rasvjete.

***RAZVOJ KOMUNALNE INFRASTRUKTURE***

U programu razvoja komunalne infrastrukture u ovom izvještajnom razdoblju odvijale su se aktivnosti na pripremi projektne dokumentacije i izvedbi građevinskih radova.

Sanacija ceste Stipčići

Završeni su radovi na sanaciji ceste u Stipčićima između kućnih brojeva Mali Dol 41 i Mali Dol 40B. Radovima je izmijenjena kolnička konstrukcija 105 metara ceste, izvršeni su radovi na sanaciji sustava oborinske odvodnje, te je postojeći oštećeni potporni zid zamijenjen novim armiranobetonskim zidom. Radove je izvodila tvrtka Obrt za uslužne djelatnosti „Miletić“ iz Novog Vinodolskog, a ukupna vrijednost izvedenih radova iznosi 71.092,82 EUR s PDV-om. Ovim projektom nastavljena je obnova kolničke konstrukcije ceste u Stipčićima, koja je započela 2021. godine kada je sanirana kolnička konstrukcija između kućnih brojeva Mali Dol 43 i Mali Dol 41.

Uređenje odmorišta kraj groblja u Križišću

U tijeku su radovi na uređenju odmorišta kraj groblja u Križišću uz Državnu cestu DC99. Radovi se izvode u suradnji s Hrvatskim cestama d.d. U sklopu odmorišta urediti će se 21 parkirno mjesto, od kojih su 2 parkirna mjesta osigurana za osobe smanjene pokretljivosti, odnosno osobe s invaliditetom. Radovima je obuhvaćena i izrada nogostupa s ciljem povećanja sigurnosti kretanja pješaka u neposrednom okruženju groblja Križišće, a osiguran je i prostor za odmor koji će biti opremljen klupama i stolom.

Sanacija nerazvrstane ceste u Velom Dolu

Završeni su radovi na I. fazi sanacije nerazvrstane ceste VDOL-9 u Velom Dolu u blizini kućnih brojeva Veli Dol 95, 96 i 97. Radovima je izvršena sanacija kolničke konstrukcije nerazvrstane ceste u duljini od 110 metara na mjestu gdje je uslijed djelovanja klizišta došlo do značajnog oštećenja asfalta. U sklopu zahvata izvršena je i zamjena vodovodnog priključka u prethodno navedenoj duljini. Paralelno s radovima na sanaciji kolničke konstrukcije izvršena je i sanacija cijevnog propusta oborinske odvodnje zahvata Solarevo.Također, na predmetnoj lokaciji trenutno se provode geotehnička istraživanje s ciljem utvrđivanja veličine klizišta te dinamike kretanja samog klizišta. Nastavno na rezultate geotehničkih istraživanja pristupiti će se daljnjim aktivnostima s ciljem trajne sanacije klizišta. Ukupna vrijednost izvedenih radova, uključujući i uslugu stručnog nadzora, iznosi 52.377,22 EUR s PDV-om.

Uređenje pristupnog platoa Društvenog doma Ivica Turina Šmrika i poslovnim subjektima u zgradi POS-a

Završeni su radovi na uređenju pristupnog platoa Društvenog doma Ivica Turina i poslovnim subjektima unutar nove zgrade POS-a u Šmriki. Radovima je obuhvaćena izrada sustava oborinske odvodnje, izrada kolničke konstrukcije, izrada nogostupa i izrada prometne signalizacije. U sklopu uređenja platoa uređeno je 28 parkirnih mjesta, od čega su 3 namijenjena osobama s invaliditetom i smanjene pokretljivosti. Radove je sukladno provedenom postupku javne nabave izvodila tvrtka G.P.P. Mikić d.o.o. iz Omišlja a ukupna vrijednost izvedenih radova, uključujući i uslugu stručnog nadzora iznosi 69.421,53 € s PDV-om.

Prometna signalizacija ulice Kalina

Završeni su radovi na povećanju sigurnosti prometa na dijelu ulice Kalina (ŽC 5065) od raskrižja s Jadranskom magistralom (DC8) do raskrižja s ulicama Palih boraca – Rovina – F. Pavešića. Radovima je prethodila izrada projektne dokumentacije u vidu analize odvijanja prometa koju je izradio Građevinski fakultet sveučilišta u Rijeci i izrade Prometnog elaborata, te ishođenje suglasnosti Ministarstva unutarnjih poslova, Policijske uprave Primorsko-goranske i Županijske uprave za ceste Primorsko – goranske županije. Radovi su izvedeni s ciljem povećanja sigurnosti odvijanja prometa i izbjegavanja neželjenih posljedica i po život opasnih situacija na predmetnoj dionici ulice Kalina, a sve temeljem brojnih zahtjeva građana Kraljevice. Predmet radova je izrada nove vertikalne i horizontalne prometne signalizacije. Radovi su izvedeni u suradnji s Županijskom upravom za ceste Primorsko – goranske županije, a ukupna vrijednost izvedeni radova, uključujući izradu projektne dokumentacije i uslugu stručnog nadzora iznosi 37.919,38€ s PDV-om.

Sanacija kolničke konstrukcije raskrižja u centru Kraljevice

U suradnji s Županijskom upravom za ceste Primorsko – goranske županije izvršena je sanacija kolničke konstrukcije raskrižja u centru Kraljevice, odnosno raskrižje Strossmayerove ulice, ulice Zrinski trg i Frankopanske ulice, te raskrižja ulice Zrinski trg, ulice Faranski progon i ulice Palih boraca. Površina sanirane kolničke konstrukcije iznosi 650 m2. Radovi na sanaciji kolničke konstrukcije izvedeni su s ciljem povećanja sigurnosti odvijanja prometa za sve sudionike u prometu.

Sanacija kolničke konstrukcije u Strossmayerovoj ulici u Kraljevici

U suradnji s Županijskom upravom za ceste Primorsko – goranske županije izvršena je sanacija kolničke konstrukcije u blizini kućnog broj Strossmayerova 82 u Kraljevici. U sklopu radova na sanaciji kolničke konstrukcije izvedeni su i radovi na sanaciji sustava oborinske odvodnje.

Građevinska dozvola za građenje nerazvrstane ceste ulice Podbanj – III faza

Nakon što je u lipnju 2024. godine ishođena pravomoćna građevinska dozvola za izgradnju nerazvrstane ceste – ulica Podbanj – III. faza, u siječnju 2025. godine ishođena je i pravomoćna građevinska dozvola za elektrotehnički projekt javne rasvjete i kabelske kanalizacije koja je u funkciji istoimene prometnice. Ovime su ispunjeni svi preduvjeti za započinjanje aktivnosti na izgradnji III. faze ulice Podbanj.

Parterno uređenje platoa dijela čestica k.č. 127/1, 139, 144/1 k.o. Kraljevica u Kraljevici

Parterno uređenje platoa na dijelu čestica k.č. 127/1, 139, 144/1 k.o. Kraljevica u Kraljevici se provodi sa svrhom prihvata autobusa, povećanja protočnosti vozila i bolje regulacije prometa u zoni dvorca Novi grad Zrinskih (dvorac Frankopan), postizanja veće sigurnosti pješaka kroz izgradnju nogostupa, a sve uz izvedbu adekvatne prometne signalizacije. Prije izvođenja navedenih radova, prethodilo je uklanjanje derutne građevine na k.č. 127/1 k.o. Kraljevica. Projektom parternog uređenja je predviđena izvedba nove kolničke konstrukcije te izvedba potpornog betonskog zida, a uz novonastali asfaltni kolnik je predviđeno popločenje trotoara betonskim opločnicima. Obuhvat zahvata je površine 600 m2, a nalazi se u neposrednoj blizini dvorca Novi grad Zrinskih (dvorac Frankopan). Predviđena vrijednost investicije je 72.000,00 EUR bez PDV-a. Temeljem provedenog postupka javne nabave radove izvodi tvrtka GP Izvedba d.o.o. U tijeku je izvođenje zemljanih i armirano-betonskih radova, a u predstojećem razdoblju započeti će se radovi na polaganju opločnika, kolničke konstrukcije i montaži zaštitne ograde.

Uređenje stepenica Frankopan – Carovo

Uređenje javne pješačke površine obuhvaća izgradnju javnog stubišta sa jugozapadne strane omeđenim ulicom Rovina koja vodi do dvorca Novi grad Zrinskih (dvorac Frankopan), te sa sjeveroistočne strane ulica Obala kralja Tomislava. Javne stube sastoje se iz tri kraka i dva podesta s prostorom za sjedenje. Nova konstrukcija stubišta izvesti će se iz armiranog betona koja će se obložiti montažnim betonskim stepenicama, a podesti će se završno urediti šljunčanom podnom oblogom. Stubište je opremljeno čeličnim rukohvatom. Uređenje uključuje i postavu ugradbene podne rasvjete nagaznih ploha, kao i ugradnju 4 stupa javne rasvjete.

Temeljem provedenog postupka javne nabave za radove na Uređenju stepenica Frankopan – Carovo odabran je izvođač Citadela d.o.o. s kojim je potpisan Ugovor o izvođenju radova u iznosu 65.983,00 EUR. U tijeku je izvođenje zemljanih radova i armirano-betonskih radova, a u predstojećem razdoblju će se izvoditi polaganje opločenja i bravarski radovi.

Projekt „Uređenje stepenica koje povezuju dvorac Novi grad Zrinskih i lučicu Carevo u Kraljevici“ je sufinanciran od strane Primorsko-Goranske Županije u iznosu od 20.000,00 EUR s PDV-om unutar projekta K 800727 – Potpora Razvoju javne turističke infrastrukture. Provedba investicije povezala je Novi grad Zrinskih (dvorac Frankopan) s obalnom šetnicom Carovo. Javno stubište ima predviđena mjesta za sjedenja s kojih se otvara pogled i time se otvara nova vizura Lučice Carevo i dvorca Novi grad Zrinskih (dvorac Frankopan).

Uređenje dječjeg parka u Turkovićevoj ulici

U prethodnom razdoblju pripremljena je projektna dokumentacija za uređenje dječjeg parka Turkovićeva u Kraljevici. Uređenje dječjeg igrališta je obuhvatilo postavu novih podnih obloga, zamjenu dotrajalih igrala i izvedbu antitraumatske lijevane podloge. Oprema dječjeg igrališta pomno je izabrana kako bi zadovoljila različite uzraste i vrste igre, te potaknula kreativnost i oblikovala pozitivno okruženje. U sklopu projekta uređenje dječjeg parka zamjenjuju se stare i dotrajala klupe s novom urbanom opremom (klupe i kante za otpad) u vrijednosti 3.000,00 EUR s PDV-om.

Temeljem provedenog postupka javne nabave za radove na Uređenje dječjeg parka u Turkovićevoj ulici odabran je izvođač Tome d.o.o. Radovi na uređenju su izvedeni, a ukupna vrijednosti izvedenih radova iznosi 66.121,50 EUR s PDV-om.

Nova infrastruktura u Bakarcu

U tijeku su radovi na uvođenju nove elektroenergetske i vodovodne infrastrukture s ciljem osiguranja uvjeta za obavljanje gospodarskih djelatnosti na k.č. 1140, k.o. Bakarac i radovi na sanaciji elektro ormarića na k.č. 1134, k.o. Bakarac, čiji je cilj prilagodba istog potrebama održavanja javnih manifestacija u Bakarcu.

Radovi se izvode u koordinaciji s HEP-ODS d.o.o., a očekivana ukupna vrijednost investicije uključujući izvođenje radova, izradu projektne dokumentacije i uslugu stručnog nadzor iznosi 51.500,00 s PDV-om.

Uređenje betonskog nogostupa u centru Križišća

Postojeći betonski nogostup uz Županijsku cestu ŽC 5068 ispred Doma kulture Križišće bio je u lošem stanju a beton je bio raspucan s mrežastim pukotinama, na nekim mjestima i ulegnut, što je predstavljalo opasnost za kretanje pješaka. Nakon uklanjanja postojećeg betonskog nogostupa izvedeno je oko 400,00 m2 novog nogostupa debljine 12 cm sa postavljenim tlakovcima u dva reda na razmaku 8 m, dok su na pojedinim mjestima postavljeni novi kameni rubnjaci tamo gdje je došlo do njihovog oštećenja. Izvedeno uređenje nogostupa prinosi povećanju komunalnog standarda mjesta te je sada sigurniji i pristupačniji za sve pješake.

Uređenje Turkovićeve ulice II. faza

Završeni su radovi i na II.fazi uređenja Turkovićeve ulice koja je obuhvaćala zamjenu postojećeg dotrajalog asfaltnog kolnika od skretanja u ulicu Carovo do raskrižja za šetnicu Carovo. Ukupno je ugrađeno nešto manje od 1.000 m2 novog asfalta te je sanirano oko 80 m′ postojećeg betonskog kanala za oborinsku odvodnju.

U Kraljevici, Šmriki i Križišću postavljena nova igrala za djecu

Zahvaljujući dobroj suradnji i vrijednoj donaciji tvrtke INA d.d. dječja igrališta na području Grada Kraljevice osvježili smo novim igralima. Postavljeno je ukupno šest novih igrala na dječja igrališta u Kraljevici, Šmriki i Križišću.

Na dječjem igralištu u Šmriki postavljena su nova igrala u obliku njihalice, klackalice i dječjeg stolića. Moderna dječja igrala postavljena su i na obje lokacije dječjeg vrtića, u izdvojenom pogonu u Strossmayerovoj ulici postavljen je trampolin i antistres podloga, dok je u sklopu objekta vrtića u Faranskom progonu postavljeno kombiniralo igralo. Kombinirano igralo koje se sastoji od različitih elemenata koji služe djeci za igru postavljeno je i na igralište pored područne škole Križišće. Nova igrala osim zabave i igre, djeci omogućavaju razvoj koordinacije tijela i motoričkih sposobnosti koje su izrazito važne za razvoj djeteta. Novim, modernijim i raznovrsnijim igralima cilj je potaknuti djecu na igru i druženje na otvorenome.

**PROSTORNO UREĐENJE**

VI. izmjene i dopune Prostornog plana uređenja Grada Kraljevice

Na sjednici održanoj 14. prosinca 2023. godine Gradsko vijeće Grada Kraljevice donijelo je Odluku o izradi VI. izmjena i dopuna Prostornog plana uređenja Grada Kraljevice (u daljnjem tekstu: VI. ID PPUGK) s ciljem usklađivanja s prostornim planom županije i odgovora na potrebe razvoja grada.

Ključne koristi za građane Grada Kraljevice uključuju:

• Unaprjeđenje prometne povezanosti kroz bolju infrastrukturu cestovnih i željezničkih pravaca te sigurnije i funkcionalnije priključke prema gradskim naseljima.

• Razvoj brodogradilišne luke Kraljevica, što doprinosi otvaranju radnih mjesta, jačanju gospodarske aktivnosti i poticanju pomorskog prometa.

• Uređenje i prenamjena površina za gospodarske, poslovne, turističke i sportsko-rekreativne sadržaje, čime se povećava kvaliteta života te otvaraju nove prilike za stanovništvo Grada Kraljevice .

• Unaprjeđenje komunalne infrastrukture, uključujući planirano uređenje groblja u Bakarcu.

Ovim izmjenama stvaraju se temelji za dugoročni održivi razvoj Grada Kraljevice te podizanje životnog standarda svih njezinih stanovnika. Uključivanje građana i javnosti u proces omogućeno je putem javne rasprave, što osigurava transparentnost i mogućnost aktivnog sudjelovanja u oblikovanju budućnosti grada. Javna rasprava o Prijedlogu VI. ID PPUGK održana je u razdoblju od 3. prosinca 2024. godine do 1. siječnja 2025. godine, a javno izlaganje za sve zainteresirane održano je 12. prosinca 2024. godine, u Gradskoj vijećnici Grada Kraljevice. Izradom VI. ID PPUGK uvaženi su i zahtjevi javnopravnih tijela određenih posebnim propisima. U skladu s primjedbama i prijedlozima dobivenima u postupku javne rasprave, izrađen je Konačni prijedlog VI. ID PPUGK, te je zatražena suglasnost Ministarstva prostornog uređenja, graditeljstva i državne imovine.

Katastarska izmjera građevinskog područja na području Grada Kraljevice za k.o. Veli Dol

Temeljem sporazuma između Državne geodetske uprave i Grada Kraljevice započinje se s katastarskom izmjerom koja će se provoditi na području Grada Kraljevica za dio katastarske općine Veli Dol u svrhu izrade katastra nekretnine i obnove zemljišne knjige. Radi se o području veličine 40 hektara, 2200 parcela odnosno 560 zgrada. Vrijednost investicije se procjenjuje na 550.000,00 EUR s PDV-om, a sredstva potrebna za provođenje katastarske izmjere osigurati će Državna geodetska izmjera u svom proračunu u iznosu od 100% vrijednosti investicije.

1. **VLASTITI POGON**

U sklopu Vlastitog pogona odrađeni su poslovi u njegovom djelokrugu: održavanje groblja, javnih površina, održavanje čistoće, nerazvrstanih cesta, javnih zelenih površina, održavanje građevina javne odvodnje kao i građevina i uređaja javne namjene.

Najveći dio rada Vlastitog pogona vezan je uz jednogodišnje ugovore koji se redoviti izvršavaju. Tako se na mjesnim grobljima održava čistoća mrtvačnica i zelenih površina, prema pisanom programu održavanja čisti se pothodnik, 20 autobusnih čekaonica, sva dječja igrališta, kašteli Starog grada Zrinskih itd. U sklopu održavanje linijskog zelenila i zelenih površina odrađuje se košnja travnjaka, orezivanje drveća i grmlja, uklanjanje starih i suhih drveća, te svi ostali radovi koji su potrebni kako bi parkove, drvorede, dječja igrališta, sportske terene, zelene pojaseve uz prometnice i sve ostale javne površine i prostore održali urednim.

Početkom godine izvršeni su radovi na uređenju plaža i popravku postojeće plažene opreme kao i nabava nove opreme. Na plaži pored Lanterne postavljen je novi tuš sa dvije ruže kao i drvena kabina za presvlačenje dok je na novouređenom dijelu plaže Carovo postavljena nova kabina za presvlačenja izrađena od pocinčanih cijevi s ceradom te novi tuš sa dvije ruže. Na ravnanje i nasipavanje šljunčanih plaža na Oštru utrošeno je nešto više od 150 sati rada stroja i kamiona a nasipano je oko 360 m3 novog kamenog materijala. Plaže se do 01.06. čiste jednom tjedno a nakon toga započinje svakodnevno čišćenje koje uključuje prikupljanje smeća s površina uređenih plaža te pražnjenje postavljenih košarica za smeće.

Završen je novi ciklus radova na popravku udarnih jama i oštećenja na nerazvrstanim cestama. Najvećim dijelom udarne rupe nastaju uslijed prometnog opterećenja i trošenja asfalta što može predstavljati opasnost za sve sudionike u prometu. Osim udarnih rupa asfaltirani su i dijelovi prometnica u cijeloj širini čime se osigurava dugotrajnija otpornost na prometna opterećenja. Izdvajamo dionice u naselju Grmani, križanje u centru Bakarca i niz drugih dionica koje su sada sigurnije i udobnije za vožnju. Ukupno je ugrađeno oko 1.000 m2 novog asfalta na što je utrošeno oko 50.000 €.

Odrađen je i prvi dio čišćenja uličnih slivnika sukladno sklopljenom Ugovoru s KD Vodovod i kanalizacijom d.o.o. Rijeka te se prema potrebi čiste pojedinačne linijske rešetke i upojni bunari u koje se je nakupilo lišća, pijeska i slično. Na prometnoj signalizaciji redovito se provode aktivnosti koje obuhvaćaju pregled i obnovu vertikalne i horizontalne signalizacije, zamjenjuju se oštećeni ili izblijedili prometni znakovi te se prema potrebi ugrađuju novi prometni znakovi a sve kako bi se održala sigurnost svih sudionika u prometu. U mjesecu ožujku završena je „Zimska služba“ odnosno održavanje nerazvrstanih cesta u zimskim uvjetima. Vremenski uvjetima na našem području su takvi da nemamo snijega na prometnicama ali imamo potrebu posipavanja posebno na rubnim područjima Grada zbog sprječavanja poledice pri niskim temperaturama.

Od radova na urbanoj opremi izdvajamo zamjenu razbijena dva stakla na autobusnoj čekaonici u Strossmayerovoj ulici pored Sportske dvorane, zamjenu drvenih letvi na parkovnim klupama, farbanje zaštitnih lukova postavljenih oko dječjeg i sportskog igrališta u Bakarcu i ostalo.

Odvoz nepropisno odloženog otpada na javnim površinama i dalje se vrši jednom tjedno dok se velikim kamionom tzv. grajferom vrši jednom mjesečno. Unatoč individualiziranom sustavu prikupljanja otpada nastavlja se stvaranje manjih deponija, pogotovo uz poluukopane i nadzemne spremnike koji su postavljeni na javnim površinama. Nadamo se da će se podići svijest preostalog dijela građana i da njihovo neodgovorno ponašanje više neće ugrožavati zdravlje naših sugrađana. Ostale redovne aktivnosti Vlastitog pogona izvedene su prema planu i programu.

Sustav naplate parkinga na Oštru

S naplatom parkinga započelo se u srpnju 2024. godine, a određena je kalendarski do 15. rujna svake godine. Na području Grada Kraljevice naplata parkinga vrši se u jednoj zoni. Naplata naknade za parkiranje na parkiralištu s naplatom obavlja se putem parkirnih automata (putem kovanica i kartičnog plaćanja putem POS terminala), putem SMS plaćanja na broj 708901, te putem Bmove web trgovine i mobilne aplikacije. Svi korisnici javnih parkirališta s naplatom imaju pravo na korištenje satne, dnevne i mjesečne parkirališne karte. Korisnici koji imaju prebivalište na području Grada Kraljevice imaju pravo na povlaštenu kartu koja će za 2025. godinu biti besplatna. Na povlaštenu kartu pravo imaju i poslovni subjekti koji koriste prostor u zoni naplate parkinga. Grad je za potrebe uvođenja parkinga nabavio tri parking uređaja, te izvršio građevinske radove na području parkinga. Uvođenje naplate parkinga i postavljanje signalizacije omogućiti će prometni red na prilaznim cestama prema Oštru i autokampu, a što će osigurati nesmetanu protočnost prometa i povećanu razinu sigurnosti svih sudionika u prometu, gostiju kampa, te kupača

Gradonačelnik

v.r. Dalibor Čandrlić, mag.ing.pp.bs.