Na temelju članka 18. Zakona o proračunu („Narodne novine“ broj 144/21) i članka 30. stavak 1. podstavak 4. Statuta Grada Kraljevice („Službene novine Grada Kraljevice“ broj 4/14, 5/14, 5/15, 4/16, 1/18 i 3/18 – pročišćeni tekst, 1/20, 4/20 – pročišćeni tekst i 2/21), Gradsko vijeće Grada Kraljevice na sjednici održanoj \_\_\_\_\_\_\_\_ 2025. godine donijelo je

O D L U K U

O IZVRŠAVANJU PRORAČUNA GRADA KRALJEVICE ZA 2026. GODINU

1. Opće odredbe

Članak 1.

Ovom se Odlukom utvrđuje struktura prihoda i primitaka te rashoda i izdataka Proračuna Grada Kraljevice za 2026. godinu (u daljnjem tekstu: Proračun), njegovo izvršavanje, opseg zaduživanja i jamstava Grada Kraljevice (u daljnjem tekstu: Grad), upravljanje dugom, financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, ovlasti Gradonačelnika Grada (u daljnjem tekstu: Gradonačelnik) u izvršavanju Proračuna te druga pitanja u svezi s izvršavanjem Proračuna.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Korisnici Proračuna u smislu ove Odluke su:

* Proračunski korisnici: Upravni odjeli grada Kraljevice, Dječji vrtić „Orepčići“ Kraljevica i Narodna knjižnica i čitaonica Kraljevica.
* Ostali korisnici Proračuna – pravne osobe (jedinice lokalne i područne (regionalne) samouprave, ustanove i udruge građana) i fizičke osobe kojima se osiguravaju sredstva za realizaciju pojedinog projekta.

Korisnici Proračuna iz stavka 1. ovoga članka obvezno primjenjuju odredbe Zakona o proračunu i ove Odluke koje se odnose na izradu financijskih planova, upravljanje novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

Ostali korisnici Proračuna obvezno primjenjuju odredbe Zakona o proračunu i ove Odluke koje se odnose na zaduživanje i davanje jamstva te izvještavanje i nadzor nad poslovanjem i korištenjem proračunskih sredstava.

1. Struktura Proračuna

Članak 3.

Proračun se sastoji od Općeg i Posebnog dijela te Obrazloženja.

Opći dio Proračuna sadrži: sažetak Računa prihoda i rashoda i Računa financiranja, Račun prihoda i rashoda i Račun financiranja.

U Računu prihoda i rashoda iskazani su svi porezni i neporezni prihodi i prihodi od nefinancijske imovine te sredstva za financiranje javnih rashoda na razini Grada Kraljevice (u daljnjem tekstu: Grada) i proračunskih korisnika.

U Računu financiranja iskazani su primici od financijske imovine i zaduživanja te svi izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka Grada i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Članak 4.

Financijski plan proračunskih korisnika sastoji se od plana za proračunsku godinu i projekcija za sljedeće dvije te sadrži opći i posebni dio i obrazloženje financijskog plana.

Opći dio financijskog plana sastoji se od sažetka Računa prihoda i rashoda i Računa financiranja te Računa prihoda i rashoda i Računa financiranja.

Posebni dio financijskog plana sastoji se od plana rashoda i izdataka iskazanih po izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje financijskog plana sastoji se od obrazloženja općeg dijela financijskog plana i obrazloženja posebnog dijela financijskog plana.

1. Izvršenje proračuna

Članak 5.

Proračunska sredstva koristit će se samo za namjene utvrđene u Posebnom dijelu proračuna. Proračunski korisnici mogu preuzeti obveze na teret Proračuna samo do visine i za namjene utvrđene u Posebnom dijelu Proračuna.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Iznimno od ove odredbe, Gradonačelnik može odlučiti da se pojedini rashodi i izdaci pokrivaju i na teret ostalih proračunskih prihoda, najviše do visine planiranih iznosa.

Uplaćene i prenesene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima u Proračunu.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.

Sredstva za pokroviteljstva, aktivnosti i projekte koje se izvršavaju kao subvencije, donacije i pomoći pojedinom korisniku, raspoređuje Gradonačelnik ako krajnji korisnik nije utvrđen u Posebnom dijelu Proračuna, programu javnih potreba ili drugom aktu Gradskog vijeća.

Članak 6.

Upravni odjel za financije, lokalnu samoupravu i EU fondove obvezan je, u roku od osam dana od dana donošenja Proračuna, izvijestiti sve krajnje korisnike Proračuna.

Proračunski korisnici Dječji vrtić „Orepčići“ Kraljevica i Narodna knjižnica i čitaonica Kraljevica obvezni su dostaviti financijske planove usuglašene s odobrenim sredstvima u Proračunu i izrađene po mjesecima do 15. siječnja tekuće godine.

Proračun se izvršava na temelju mjesečnih financijskih planova sukladno raspoloživim sredstvima.

Članak 7.

Za planiranje i izvršavanje Proračuna u cjelini odgovoran je Gradonačelnik. Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Gradonačelnik.

Upravni odjel za financije, lokalnu samoupravu i EU fondove izvršava Proračun i o tome izvještava Gradonačelnika.

Čelnik Korisnika odgovoran je za planiranje i izvršavanje svog Financijskog plana.

Članak 8.

Upravni odjel za financije, lokalnu samoupravu i EU fondove, Upravni odjel za komunalni sustav, Vlastiti pogon Grada Kraljevice i Korisnici odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s planiranom namjenom.

Gradonačelnik propisuje postupak kontrole i naplate prihoda.

Prihodi Grada Kraljevice i Korisnika ubiru se i uplaćuju na jedinstveni račun. Stvarna naplata prihoda nije ograničena visinom prihoda utvrđenih u Proračunu.

Članak 9.

Aktivnosti i projekti u slučaju kada nisu izvršeni do kraja tekuće godine mogu se uz suglasnost Gradonačelnika prenijeti i izvršavati u sljedećoj godini ako je ispunjen preduvjet da su sredstva za tu namjenu ostala djelomično ili potpuno neutrošena na kraju tekuće godine.

1. Riznica

Članak 10.

Grad Kraljevica je od 1. siječnja 2014. godine uveo Riznicu za svoje proračunske korisnike temeljem članka 60. Zakona o proračunu i Odluke o riznici Grada Kraljevice („Službene novine Primorsko-goranske županije“, broj 42/13).

Proračunski korisnici Grada Kraljevice koji ulaze u sustav Riznice su :

1. Dječji vrtić „Orepčići“ Kraljevica
2. Narodna knjižnica i čitaonica Kraljevica

Članak 11.

Uvođenje Riznice znači postojanje jednog IBAN računa preko kojeg se obavljaju sve financijske transakcije, a to je IBAN račun Grada Kraljevice.

Svi prihodi i primici proračunskih korisnika uplaćuju se na IBAN račun Grada Kraljevice, a svi rashodi i izdaci proračunskih korisnika isplaćuju se sa IBAN računa Grada Kraljevice.

Za proračunske korisnike iz članka 10. stavka 2. ove Odluke, Gradonačelnik donosi Odluku o visini blagajničkog maksimuma.

Čelnici Proračunskih korisnika odgovorni su za točnost, vjerodostojnost i zakonsku osnovu izdanog naloga za isplatu sredstava putem gradske Riznice na obrascu „Nalog za isplatu“.

1. Prihodi proračuna

Članak 12.

U Proračunu se planiraju svi prihodi koje sukladno pozitivnim propisima ostvaruje Grad Kraljevica.

Prihodi koje upravna tijela Grada Kraljevice ostvare obavljanjem djelatnosti, prihodi su Proračuna i uplaćuju se na račun Proračuna.

1. Namjenski prihodi

Članak 13.

Prihodi koje proračunski korisnici ostvare iz pomoći, donacija, po posebnim propisima i iz drugih izvora, namjenski su prihodi proračunskih korisnika.

Prihodi iz stavka 1. ovog članka planiraju se u financijskim planovima proračunskih korisnika i uplaćuju se na račun Proračuna. Proračunski korisnici mogu preuzeti obveze po stavkama rashoda isključivo do iznosa naplaćenih namjenskih prihoda.

1. Vlastiti prihodi

Članak 14.

Prihodi što ih upravna tijela Grada Kraljevice ostvare obavljanjem vlastite djelatnosti prihod su Proračuna.

Prihode koje proračunski korisnici ostvaruju od obavljanja poslova na tržištu i tržišnim uvjetima uplaćuju se u Proračun.

Vlastiti prihodi koji ne budu iskorišteni u proračunskoj godini ne prenose se u narednu proračunsku godinu.

Proračunski nadležna tijela gradske uprave nadziru ostvarenje i trošenje vlastitih prihoda.

1. Isplata sredstava iz Proračuna

Članak 15.

Svaki rashod i izdatak iz Proračuna mora se temeljiti na vjerodostojnoj i knjigovodstvenoj ispravi kojom se dokazuje obveza plaćanja.

Nalog za isplatu iz Proračuna s oznakom stavke Proračuna izdaje pročelnik Upravnog odjela za financije, lokalnu samoupravu i EU fondove.

Članak 16.

Proračunskim korisnicima, kojima se u Proračunu osiguravaju sredstva za plaće i ostala materijalna prava zaposlenih, isplaćivat će se sredstva prema njihovim općim aktima do visine utvrđene tim aktima i osiguranim sredstvima.

Članak 17.

Naknade za rad predstavničkih i izvršnih tijela, povjerenstva i sl. obračunavat će se i isplaćivat temeljem Odluke o naknadama troškova za rad članova Gradskog vijeća.

Donacije političkim strankama rasporedit će se posebnom Odlukom Gradskog vijeća, a doznačivat će se tromjesečno.

Nagrade Grada Kraljevice doznačit će se sukladno Odluci Gradskog vijeća.

Članak 18.

Odluku o koeficijentima za obračun plaće službenika i namještenika Grada Kraljevice utvrđuje Gradsko vijeće općim aktom, na prijedlog Gradonačelnika.

Gradonačelnik utvrđuje visinu bruto vrijednosti osnovice za obračun plaće zaposlenih u gradskoj upravi u okviru osiguranih sredstava u Proračunu, a sukladno zakonskim propisima.

Članak 19.

Pogrešno ili više uplaćeni prihodi u Proračun, vratit će se uplatiteljima na teret tih prihoda, na temelju dokumentiranog zahtjeva. Nalog za povrat prihoda iz stavka 1. ovoga članka daje pročelnik Upravnog odijela za financije, lokalnu samoupravu i EU fondove.

Upravni odjel za financije, lokalnu samoupravu i EU fondove vrši isplatu na temelju dokumentiranog zahtjeva kojeg potpisuje ovlaštena osoba.

Instrumente osiguranja plaćanja, kojima se na teret Proračuna stvaraju obveze potpisuje Gradonačelnik.

Instrumenti osiguranja plaćanja primljenih od pravne osobe kao sredstvo osiguranja naplate potraživanja ili izvođenja radova i usluga, dostavljaju se Upravnom odjelu za financije, lokalnu samoupravu i EU fondove.

Plaćanje predujma može se ugovoriti samo u iznimnim slučajevima i na temelju prethodne suglasnosti Gradonačelnika.

1. Zaduživanje

Članak 20.

Grad Kraljevica se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza. Gradonačelnik može donijeti odluku kojom se Grad kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova. Grad se može kratkoročno zadužiti uzimanjem kredita ili zajmova kod poslovnih banaka i drugih kreditnih institucija te uzimanjem okvirnog kredita kod poslovne banke kod koje ima otvoren račun.

Proračunski korisnik Grada može se zaduživati samo uz suglasnost Grada sukladno propisima.

Sukladno Naputku Ministarstva financija o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje („Narodne novine“ broj 46/20), Grad se može kod Ministarstva financija kratkoročno i beskamatno zadužiti za premošćivanje situacije nastale zbog različite dinamike priljeva sredstava i dospijeća obveza uslijed odgode plaćanja i/ili obročne otplate, povrata, odnosno oslobođenja od plaćanja poreza na dohodak i doprinosa.

Grad Kraljevica može se dugoročno zadužiti samo za investiciju koja se financira iz proračuna, a koju potvrdi Gradsko vijeće Grada Kraljevice uz suglasnost Vlade.

Ugovor o dugoročnom zaduživanju sklapa Gradonačelnik na osnovi donesenog proračuna, uz suglasnost Vlade, a na prijedlog ministra financija.

Ukupna godišnja obveza po osnovi zaduživanja može iznositi najviše do 20% ostvarenih prihoda u godini koja prethodi godini u kojoj se zadužuje.

Sredstva osigurana u Proračunu za otplatu ugovorenog kredita s pripadajućim kamatama, namijenjenog za izgradnju ili obnovu kapitalnih objekata, imaju u izvršenju Proračuna prednost pred svim ostalim izdacima.

Obveze Proračuna na ime kamata i otplate glavnice po kreditima te obveze po danim jamstvima koje dospijevaju u 2026. godini iskazane su u Računu prihoda i rashoda Proračuna, u iznosu od 215.400,00 eura za obveze po glavnici i 10.600,00 eura za obaveze po kamati za projekte „Putovima Frankopana“, projekt proširenja groblja Kraljevica i projekt rekonstrukcija ulice Podbanj II faza, te za projekt Rekonstrukcije natkrivene sportske građevine.

1. Odgoda plaćanja, obročna otplata duga, otpis ili djelomični otpis potraživanja

Članak 21.

Gradonačelnik i čelnik Korisnika mogu na zahtjev dužnika, u skladu s propisima i uz primjereno osiguranje naplate, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

Gradonačelnik i čelnik Korisnika mogu, u skladu s propisima, otpisati ili djelomično otpisati potraživanje ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga.

Gradonačelnik odlučuje o otpisu nenaplativih i spornih potraživanja temeljem izvještaja Povjerenstva za popis potraživanja, a sukladno Pravilniku o proračunskom računovodstvu i Računskom planu („Narodne novine“ broj 158/23).

1. Proračunska zaliha

Članak 22.

Proračunska zaliha osigurava se u iznosu od 15.000,00 eur.

Sredstva proračunske zaliha koriste se za financiranje rashoda nastalih pri otklanjanja posljedica elementarnih nepogoda, epidemija, ekoloških nesreća ili izvanrednih događaja koji mogu ugroziti okoliš i ostalih nepredvidivih nesreća, za izvršavanje sudskih odluka i nagodbi za isplatu naknade i rente, te za druge nepredviđene rashode u tijeku godine.

O korištenju sredstava Proračunske zalihe odlučuje Gradonačelnik. Sredstva Proračunske pričuve ne mogu se koristiti za davanje pozajmica. Gradonačelnik izvještava Gradsko vijeće o korištenju Proračunske zalihe.

## Upravljanje imovinom

Članak 23.

Imovinu Grada čine financijska i nefinancijska imovina kojom upravlja Gradonačelnik u skladu sa zakonskim propisima i Statutom Grada.

Raspoloživa novčana sredstava Proračuna se mogu oročavati kod poslovnih banaka, s tim da su sredstva oročena po uobičajenim tržišnim uvjetima, te da oročavanje ne ometa redovito izvršavanja proračunskih izdataka, odnosno poštujući načela sigurnosti, likvidnosti i isplativosti ulaganja. Odluku o oročavanju donosi Gradonačelnik.

Gradonačelnik odlučuje o stjecanju i otuđivanju nekretnina i pokretnina i raspolaganju ostalom imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju, odnosno raspolaganju ostalom imovinom. Stjecanje i otuđivanje, te raspolaganje ostalom imovinom mora biti planirano u Proračunu Grada i provedeno u skladu sa zakonom. Upravljanje imovinom podrazumijeva njezino korištenje, održavanje i davanje u zakup. Sredstva za održavanje i osiguranje dugotrajne nefinancijske imovine osiguravaju se u rashodima poslovanja nadležnih tijela gradske uprave.

Knjigovodstvenu evidenciju nefinancijske imovine Grada vodi Upravni odjel za financije, lokalnu samoupravu i EU fondove.

## Uravnoteženje Proračuna

Članak 24.

Ako tijekom godine dođe do neusklađenosti planiranih prihoda/primitaka i/ili rashoda/izdataka Proračuna, nadležni upravni odjel će Gradonačelniku predložiti njihovo ponovno uravnoteženje.

U slučaju nemogućnosti donošenja odluke iz stavka 2. ovog članka, Gradonačelnik će predložiti Gradskom vijeću ponovno uravnoteženje Proračuna putem izmjena i dopuna Proračuna.

Članak 25.

U okviru sredstava utvrđenih u Proračunu dopuštena je preraspodjela utvrđenih sredstava između pojedinih stavaka rashoda i izdataka unutar izvora financiranja opći prihodi i primici i unutar izvora financiranja namjenski primici, najviše do pet posto sredstava utvrđenih na razini skupine ekonomske klasifikacije koja se umanjuje.

Iznimno od stavka 1. ovoga članka, moguća je preraspodjela:

- unutar izvora financiranja opći prihodi i primici najviše do 15 posto na razini skupine ekonomske klasifikacije sredstava utvrđenih na stavci rashoda koja se umanjuje ako se time osigurava povećanje sredstava učešća Grada planiranih u Proračunu za financiranje projekata koji se sufinanciraju iz sredstava Europske unije,

- sredstava učešća Grada planiranih u Proračunu za financiranje projekata koji se sufinanciraju iz sredstava Europske unije iz izvora financiranja opći prihodi i primici te sredstava za financiranje projekata koja se refundiraju iz pomoći Europske unije bez ograničenja unutar istog razdjela, odnosno najviše do 15 posto između projekata različitih razdjela,

- sredstava iz izvora financiranja opći prihodi i primici na izvor financiranja namjenski prihodi i primici najviše do 15 posto na razini skupine ekonomske klasifikacije,

- sredstava za otplatu glavnice i kamata duga i jamstava Grada te negativne tečajne razlike i razlike zbog primjene valutne klauzule, ako za to postoji mogućnost i sukladno potrebi, bez ograničenja.

Sredstva iz stavka 2. podstavaka 1. i 2. ovog članka mogu se preraspodjelom osigurati za naknadno utvrđene aktivnosti i/ili projekte i/ili stavke.

Sredstva u Proračunu mogu se preraspodjeljivati samo u planu za tekuću godinu.

Sredstva u Proračunu ne mogu se preraspodijeliti između Računa prihoda i rashoda i Računa financiranja.

O izvršenim preraspodjelama Gradonačelnik izvještava Gradsko vijeće prilikom podnošenja polugodišnjeg i godišnjeg izvještaja o izvršenju Proračuna.

## Primjena Proračunskog računovodstva, financijsko-računovodstvenih kontrola i izvještavanje

Članak 26.

Proračunsko računovodstvo za Grad Kraljevicu i Korisnike vodi Upravni odjelu za financije, lokalnu samoupravu i EU fondove u jedinstvenom informacijskom sustavu Riznice.

Upravni odjelu za financije, lokalnu samoupravu i EU fondove podnosi Gradonačelniku mjesečne izvještaje o izvršavanju Proračuna.

Upravni odjelu za financije, lokalnu samoupravu i EU fondove podnosi čelniku Korisnika mjesečne izvještaje o izvršavanju financijskog plana.

Polugodišnji i godišnji izvještaj o ostvarenju Proračuna i godišnji izvještaj o izvršenju programskih aktivnosti Gradonačelnik dostavlja u zakonskom roku Gradskome vijeću na usvajanje.

Članak 27.

Neprofitne udruge koje su sufinancirane iz Proračuna dužne su do 31. ožujka 2026. godine dostaviti Upravnom odjelu za financije, lokalnu samoupravu i EU fondove godišnji izvještaj o radu udruge i financijski izvještaj za 2025

. godinu, verificiran na godišnjoj skupštini udruge, uz specifikaciju namjene u koju su potrošena sredstva Proračuna.

U slučaju nepodnošenja izvještaja iz stavka 1. ovog članka, Odjel će obustaviti sufinanciranje udruge do ispunjenja uvjeta.

## Završne odredbe

Članak 28.

Ova Odluka će se objaviti u “Službenim novinama Grada Kraljevice”, a stupa na snagu 1. siječnja 2026. godine.

KLASA:

URBROJ:

Kraljevica,\_\_\_\_\_\_\_\_\_\_\_ 2025.

GRADSKO VIJEĆE GRADA KRALJEVICE

PREDSJEDNIK

Božidar Sotošek