

**R E P U B L I K A H R V A T S K A**

**PRIMORSKO-GORANSKA ŽUPANIJA**

**GRAD KRALJEVICA**

GRADONAČELNIK

KLASA: 363-01/25-01/49

URBROJ: 2170-8-01-25-3

Kraljevica, 19. studenog 2025.

**GRADSKOM VIJEĆU GRADA KRALJEVICE**

Temeljem članka 44. stavka 6. alineje 22. Statuta Grada Kraljevice („Službene novine Grada Kraljevice“ broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst i 2/21) Gradskom vijeću Grada Kraljevice dostavljam na usvajanje

**prijedlog Odluke o vrijednosti boda komunalne naknade (B)**

**PRAVNA OSNOVA ZA DONOŠENJE AKTA**

Pravna osnova za donošenje akta sadržan je u članku 98. stavku 1. Zakona o komunalnom gospodarstvu („Narodne novine“ broj 68/18, 110/18 - Odluka USRH, 32/20 i 145/24 – u nastavku ZKG) i članka 30. stavka 1. podstavka 24. Statuta Grada Kraljevice („Službene novine Grada Kraljevice“ broj 4/14, 5/14, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst i 2/21). Člankom 98. ZKG-a propisano je da predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine. Vrijednost boda komunalne naknade (B) određuje se u eurima po četvornome metru (m2) korisne površine stambenog prostora u prvoj zoni jedinice lokalne samouprave. Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

**OSNOVNA PITANJA I PRIKAZ STANJA KOJE SE UREĐUJE AKTOM**

Dana 04. kolovoza 2018. godine stupio je na snagu novi Zakon o komunalnom gospodarstvu slijedom čijih odredbi su jedinice lokalne samouprave bile u obvezi do 30. studenog 2018. godine donijeti novu odluku o vrijednosti boda komunalne naknade (B), usklađenu s odredbama novog zakona. Slijedom navedenog Gradsko vijeće Grada Kraljevice je na sjednici održanoj dana 29. studenog 2018. godine donijelo Odluku o vrijednosti boda komunalne naknade (B). Tom odlukom utvrđena je godišnja vrijednost boda komunalne naknade (B) u iznosu 6,00 kuna po m2 obračunske površine (odnosno 0,796337 eura po m2 obračunske površine, uzimajući u obzir opća pravila o primjeni eura u Republici Hrvatskoj propisana člankom 13. Zakona o uvođenju eura kao službene valute u Republici hrvatskoj („Narodne novine“ broj 57/22 i 88/22)). Tada je zadržan jednak iznos boda (B), koji je prije toga utvrđen odlukom iz 2005. godine u mjesečnom iznosu 0,50 kuna po m2 obračunske površine, jedino što je sveden na godišnju visinu (12 x 0,50 = 6,00).

Aktualna vrijednost boda komunalne naknade na području Grada Kraljevice u primjeni je još od 2006. godine te se od tada do danas nije mijenjala. U međuvremenu su se značajno promijenili ekonomski uvjeti, a osobito su porasli troškovi održavanja komunalne infrastrukture, kao i troškovi energenata, materijala i usluga.

Sukladno članku 98. stavku 3. ZKG-a polazište za određivanje vrijednosti boda (B) je **procjena troškova održavanja komunalne infrastrukture iz godišnjeg programa održavanja**, uz uzimanje u obzir i drugih predvidivih i raspoloživih izvora financiranja.

U proteklom razdoblju zabilježen je kontinuirani rast troškova:

• **električne energije** (npr. za javnu rasvjetu),

• **materijala i rezervnih dijelova**,

• **usluga izvođača radova i održavanja**,

• te općenito **inflatornih pritisaka** koji utječu na sve segmente pružanja komunalnih usluga.

Zbog svega navedenog, dosadašnja vrijednost boda više **ne odražava realne troškove održavanja komunalne infrastrukture** te nije dostatna za osiguranje nužnog standarda komunalnih usluga koje Grad pruža svojim građanima.

Povećanje vrijednosti boda (B) predlaže se u **razmjernom i umjerenom iznosu**, koji i dalje omogućava socijalnu osjetljivost, ali osigurava održivost komunalnog sustava. Cilj ovog povećanja nije stvaranje dodatnog fiskalnog opterećenja, već **uspostava realnog i opravdanog temelja za financiranje programa održavanja komunalne infrastrukture**, sukladno zakonskim obvezama i stvarnim potrebama građana.

Ovim povećanjem Grad Kraljevica želi zadržati kvalitetu i funkcionalnost javnih površina, javne rasvjete, nerazvrstanih cesta, oborinske odvodnje i ostalih komunalnih objekata i uređaja koji izravno utječu na kvalitetu života svih stanovnika.

Slijedom svega navedenoga, predlaže se Gradskom vijeću donijeti Odluku o vrijednosti boda komunalne naknade (B).

**TEKST PRIJEDLOGA AKTA**

Tekst prijedloga Odluke o vrijednosti boda komunalne naknade (B) dostavljen je u prilogu.

**FINANCIJSKA SREDSTVA POTREBNA ZA PROVEDBU AKTA**

Za realizaciju ove odluke nisu potrebna financijska sredstva.

GRADONAČELNIK

Dalibor Čandrlić, v.r.

Na temelju članka 98. stavka 1. Zakona o komunalnom gospodarstvu ("Narodne novine" broj 68/18, 110/18 - Odluka USRH, 32/20 i 145/24) i članka 30. stavka 1. podstavka 24. Statuta Grada Kraljevice („Službene novine Grada Kraljevice“ broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst i 2/21), Gradsko vijeće Grada Kraljevice na sjednici održanoj dana \_\_\_\_\_\_\_\_\_\_\_\_\_\_\_\_\_\_ 2025. godine donosi

**O D L U K U**

**o vrijednosti boda komunalne naknade (B)**

Članak

Ovom Odlukom određuje se vrijednost boda komunalne naknade (B) za područje Grada Kraljevice, izražena u eurima po četvornom metru (m2) korisne površine stambenog prostora u prvoj zoni.

Članak

Vrijednost boda komunalne naknade (B) iznosi 1,15 eura po m2 obračunske površine.

Članak

Danom primjene ove Odluke prestaje važiti Odluka o vrijednosti boda komunalne naknade (B) („Službene novine Grada Kraljevice“ broj 6/18).

Članak

Ova Odluka objaviti će se u „Službenim novinama Grada Kraljevice“, a stupa na snagu i primjenjuje se od 01.01.2026. godine.

KLASA:

URBROJ: 2170-8-05-25-

U Kraljevici, \_\_\_\_\_\_\_\_\_\_\_\_\_\_ 2025.

GRADSKO VIJEĆE GRADA KRALJEVICE

PREDSJEDNIK

Božidar Sotošek